text:
Stuðul
Næmingar kunnu søkja um útbúgvingarstuðul sambært galdandi kunngerð um útbúgvingarstuðul. Stuðulin verður latin soleiðis:
Um næmingurin er undir 18 ár
Tey, ið eru undir 18 ár fáa ískoytisstuðul til keyp av undirvísingartilfari (bókastuðul). Harafturat er møguleiki hjá nøkrum av hesum næmingum at fáa ískoytisstuðul til vistarhald (vistarhaldsstuðul).
Bókastuðulin verður latin øllum næmingum, ið ikki hava fylt 18 ár innan 1. august, tá skúlaárið byrjar. Bókastuðulin verður útgoldin fyrst í stuðulsárinum.
Vistarhaldsstuðul
Vistarhaldsstuðulin verður latin avbygdanæmingum undir 18 ár, sum noyðast at flyta til útbúgvingarstaðið. Treytin fyri at fáa henda stuðul er, at sjóvegis farleið er millum heimabústað og skúlan, ella at vegalongdin millum heimabústað og skúlan er longri enn 50 km.
Um næmingurin er 18 ár og eldri
Tey, ið verða 18 ár í stuðulsárinum, fáa stuðulin mánaðin eftir, at tey eru fylt 18 ár. Tá hava hesi eisini møguleika at søkja um lán.
Víst verður annars til heimasíðuna hjá Studna: www.studul.fo


c: text/html

text:
Torbjørn og Sigga
Mánadagin 13.06.16 fór eg mær ein túr á Oyrarbakka fyri at tosa við Torbjørn um barna- og ungdómsár hansara við Gjógv - og yrkisleið hansara sum heild. Hetta var ein hugnaligur seinnapartur. Hjúnini bæði - Torbjørn og Sigga - eru blíð og fryntlig fólk. Við góðum drekkamunni, kakum og karamellum var lætt at fáa glið á prátið - og so haldi eg, at vit bara lata Torbjørn "taka orðið": Eg eri føddur á Oyrarbakka 02.10.1928 og gangi sostatt væl á tey 88 árini. Pápi var av Eiði og æt Pól Andreasen, føddur 12.10.1892. Mamma var úr Geil við Gjógv, og hon æt Súsanna, f. Klein 21.04.1898. Vanliga bleiv hon kallað Sanna. Vit vóru 6 systkin: Olga, f. 16.04.27, Eg (Torbjørn) f. 02.10.28, Asta, f. 08.01.31, Óluva, f. 22.05.32, Ingibjørg, f. 17.12.33 og Lina, f. 14.09.36. Kona mín er Sigga, f. Poulsen, 1930, av Oyrarbakka. Vit giftust í 1955. Foreldur hennara vóru av Eiði. Vit eiga 5 børn: Jørgin, f. 1956 (býr í Havn), Sigtór, f. 1960 (Havn), Heri, f. 1964 (Havn) , Súni, f. 1969 (Havn) og Iris, f. 1971, býr á Eiði. - Sum tvey ára gamal fór eg til Gjáar at vera. Pápi førdi meg við maskinbáti norð á Bakka, og har tóku Olaf, mammubeiggi, og Klæmint (av Eiði), gubbi, ið var giftur við Onnu, mostur, ímóti mær. Teir skuldu bera meg til Gjáar. Eitt sindur minnist eg aftur av tí túrinum. Eg varð borin í einum rimaleypi og sat á eini fjøl, ið var stungin í millum rimarnar. Tá ið vit komu á Eiðisskarð, lovaðu teir mær úr leypinum, so eg skuldi sleppa at renna kapp við Klæmint, gubba. Hetta gjørdu teir fyri tað, at eg skuldi fáa varma aftur í kroppin. Eisini minnist eg púra klárt, tá ið eg kom inn í Geil. Eg stóð stillur eina góða løtu, tí gólvið var tann bera mold, so eg helt tað vera eitt grúuligt skil. Eg hevði ikki sæð moldgólv fyrr. Ikki var eg meir enn innkomin, nú kemur Dánjal Rasmus í Horni inn við Hans Edvardi. Vit vóru mestsum javngamlir og blivu bestu vinir til tann doyggjandi dag.
Tey gomlu Geilarhúsini - niðurtikin 1934. (Valdemar Djurhuus hevur málað málningin).
Harry og Agnas
Harry á Teigunumn, ið hevur búð í Noregi síðani 1967, var við Gjógv sunnudagin 31.07.16. Harry er sonur Petur á Teigunum (Peter Johannesen, f. 1908) og Astrid, f. Joensen 1912). Saman við Harry vóru kona hansara, Agnas, børn, verbørn og abbabørn - 17 fólk í tali.
So av og á plagi eg at gloppa hurðini har eysturi á Próvfastatúvuni - ella á Skutli - hjá Oddvør og Nela. Fyri jól - og eisini í hesum nýggja árinum - havi eg havt mín lítla bandupptakara hjá mær, so mangt hugnaligt og áhugavert frá farnari tíð er fest á band. Bæði tvey hava óføra gott minni - so mín uppgáva hevur fyri ein stóran part bert verið henda: at leiða prátið inn á tey ymisku viðurskiftini. Oddvør fortaldi mær ein dagin, at tað eru liðin meira enn 60 ár, síðani tey bæði komu saman eitt Annað jólakvøld - tá var hon 15 ár. Jú, rætt er tað: "Oddvør og Neli" - "Oddvør og Neli" - tað minnist eg heilt frá barni av, at tey søgdu.
Oddvør Johannesen (f. Debes í 1939) er dóttir Sofus Debes, f. 1896 og Jóhonnu, f. Klein, 1896. Oddvør er miðlingur av trimum systkjum: Hannelina, f. 1937, Oddvør, f.1939 og Óli, f. 1944. Oddvør og Neli giftust í 1960 - tey búgva við Gjógv og eiga fýra børn: Sofus, f. 1960, býr við Gjógv, Anna, f. 1962, Hoyvík, Jóhanna, f. 1964, Kvívik, og Hergerð, f. 1968 og býr á Argjum.
Nú lova vit Oddvør framat:
Eg eri fødd í 1939, og javnaldrar mínir vóru Dánjal Jákup, Gerda, Sigrun hjá Kallsoy og Sólbjørg hjá Hjalmari á Teigunum (Hjalmar Joensen, f. 1908) . Annars spældi eg nógv saman við Herdis hjá Oliveri (Oliver Debes, f. 1909) - vit vóru bestu vinkonur, og vit vóru grannar, men hon var eitt ár eldri enn eg. Ikki tí - vit spældu eisini nógv saman við Gerdu, Magnhild, Svanhild á Teigunum, Ingrid í Bíggjarlagnum og Petru Elisu. Petra Elisa var dóttir Magnus hjá Sørini (Joen Magnus Joensen, f. 1909) og hon var nógv her sum genta - búði hjá Svend (Svend Joensen, f. 1912).
Neli og Oddvør - 2005
Kornelius Johannesen – vanliga nevndur Neli – er føddur í 1938. Hann var giftur við Oddvør hjá Sofusi (Oddvør Debes), sum andaðist 25.05.2015. Stutt fyri jól í 2014 hevði eg eitt prát við Oddvør, og tá fekk eg eisini Nela at fortelja mær eitt sindur um sjólívið hjá sær og ymiskt annað. Neli greiðir soleiðis frá:
Tað var ikki nógv leikutoy, tá ið eg var smádrongur, men áin mundi vera tað størsta spæliplássið. Har vaðsaðu vit og floyttu við bátum og skipum dagliga og ikki at gloyma, so veiddu vit nógv síl. Hanni, bróðir, og eg áttu hvør sítt skip, ið vóru nógv avhildin. Skipini blivu mest brúkt undir Brúnni og á Lítlafløtti. Eg hugsi mangan um tað, tá ið eg gangi Eysturi í Gerðinum, hvussu nógv bleiv floytt Eysturi í Mýruni. Har var ein hylur, og so plagdu vit at veita Garðará heim í Mýruna og typtu so ta luktu grøvina, sum gekk úr hylinum og aftur í Garðará longri úti. Har floyttu vit so við bátum og lapparum við segli, tá ið vindur var.
Eitt er vist – vit vóru lítið inni, tí har var einki at spæla við. Um summarið mestsum búðu vit úti, tí tað var altíð okkurt spæl at tríva í. Tað stuttligasta um veturin var kavin. Eg minnist so væl tann stóra kavan 1947 – hann lá so leingi. Vit høvdu keyptar sletur, og tá høvdu vit fyri at sleta frá garðinum og út á Brúgv. Tað var ein langur túrur, og ferðin var nógv --- og nógv gongd heim aftur. Annars sletaðu vit út eftir Túni – frá Hornhúsunum og oman við Ólastovu og oman á Bakka – og so eisini av Gjónni og oman á Bakka.
Tað árið – í 1947 – doyði nógvur seyður av kavanum. Eg minnist úr Dalinum, at ein dagin flettu teir fleiri seyðir undir Grótheyggjarhúsunum. Nakrar ær vóru farnar frá garðinum og niðan á Brekkuna, men har var kavin so harður, at tær fóru á glið og brustu í garðin, og har lógu tær deyðar.
Men tú skalt minnast til tað, at tú fórt upp í ymisk arbeiði, tá ið tú vart so frægur. Vit høvdu nógv at hoyggja, og so royndi mann at vera uppií og læra seg at sláa – tað mátti mann duga. Og so eplini – velta, saksa, seta niður – og taka upp. Torvið má eisini nevnast. Eg var ungur, tá eg skar torv heimi við Antaránna. Jú, mann var eitt sindur errin og helt seg vera vaksnan, tá mann dugdi at sláa og at skera torv.
Ein av hesum myrku døgunum í novembur 2014 stakk eg inn á gólvið hjá Erlingi. Ørindini vóru serliga at fáa hann at fortelja mær eitt sindur um sítt langa lív á sjónum. Hann hevur siglt í samfull 53 ár uttan at leggja nakað ár burturúr - tað man vera fáum beskorið. Men hann hevði eisini mangt annað at fortelja.
Erling í Nýggjustovu (Erling Joensen) er føddur í 1935. Foreldur hansara vóru Oluffa f. Joensen, 1894, á Bø, og Christian Jacob Joensen, f. 1887, í Nýggjustovu. Erling er yngstur av fýra systkjum: Jóhan, f. 1917, búði í Havn, Pætur, f. 1920, Gjógv, Ingibjørg, f. 1923, Gjógv og Erling, f. 1935, Gjógv. Erling giftist í 1963 við Hannelinu (Johanna Louisa Berlina Sofía, f. Debes 1937). Tey eiga dóttrina Odu, ið býr í Havn. Nú fær Erling orðið:
Erling - desembur 2014
Tað var lívligt í bygdini, tá ið eg var smádrongur. Eg hevði nógvar javnaldrar og so eisini fleiri onnur, ið vóru eitt sindur eldri ella eitt sindur yngri enn eg. Vit børn spældu nógv saman úti tá, men mest spældi eg við Sigurd í Bíggjarlagnum, og Bjarni á Fløtti var nógv saman við okkkum, sjálvt um hann var eitt sindur yngri. Tá ið eg fór í skúla, vóru yvir 50 skúlabørn. Spølini vóru eitt sindur eftir, hvør árstíðin var - heilt nógv ymisk spøl - sparking, lakking, blunda og krógva og tílíkt. Vit dansaðu á Brúnni um kvøldarnar - ella Heimi á Rættini. Vit dansaðu í runding - ein genta var t.d. inni í ringinum, so sungu vit eitt vers, og hon tók so ein drong inn í ringin, og soleiðis skiftust vit. Tá sungu vit mest "kjerligheitssangir".

robotstxt: allowed

filter: keep


text:
Kakao
Kakaoplantan hoyrir til í tropiska regnskóginum. Árshitin skal í meðal vera umleið 25 ºC og helst ikki víkja frá meira enn 10 ºC hvønn vegin. Avfallið skal vera uml. 200 cm, væl javnað alt árið. Fruktin á kakaotrænum er eitt uml. 20 cm langt hylki. Í hylkinum liggja kakaobønirnar við fruktkjøti uttanum. Tá ið hylkini eru tikin, verða tey klovin, og fruktkjøt og bønir verða løgd út at turka í sólin. So skorpnar fruktkjøtið burtur, og bønirnar gera og missa beiska smakkin, sum annars er at teimum. Síðan verða bønirnar reinsaðar og fyltar í sekkir, lidnar til útflutnings. Í innflutningslondunum verður fitievnið vunnið úr bønunum. Tað verður m.a. nýtt til smyrsl. Av tí, sum eftir er, verður gjørt kakaopulvur, soleiðis sum vit kenna tað. Týdningarmestu kakaolondini í 2012 eru Fílabeinsstrondin, Indonesia, Gana, Nigeria, Kamerun, Brasil og Ekvador.


text:
Føroyskir sangtekstir
- Brøður og systrar, vit skiljast nú her
- Eg livi og veit við fullgóðum treyst
- Eg veit, at hjá mær góðar verur eru
- Ein vakran heim tú, Harri, gav
- Eitt trúfast hjarta, Harri mín
- Ger teg til reiðar, kristni alt
- Guðs einglar nú syngja við gleði og gleim
- Guðs friður ber av einglavakt
- Hann leitaði í náði
- Í himnabúð, í himnabúð
- Krist, lambið Guðs, tær heiður ver
- Lat sálmin frá tí lága
- Mær hugnar hin fjølbroytti heimur
- Myrkur yvir foldum bølir
- O, hevði Jesus skjótt nú komið
- O, kærasta sál, upp av beði
- Óttandi hjarta
- Tá mítt eyga
- Tað er hvítt og vetur
- Tú gavst mær, o, Harri, her livilig kor
- Tú skapaði okkum til frælsi og frið


text:
Sverri Egholm
19.04.2018 - 21:19
Í seks pørtum í sjónvarpsrøðini Gud signi Føroyar, sum hevur verið víst í Kringvarpinum, hevur Heini í Skorini varpað ljós á útvaldar tættir ella evni, sum mynda føroyskt trúarlív.
Hann greiddi síðst í sendingini frá, at fyri 50-60 árum síðani mettu fleiri religiónsgranskarar at modernitetur, upplýsing og vísindaligur framburður fóru at máa støðið undan religión í vesturheiminum. Hetta hendir nógv staðni, men ikki allastaðni.
- So leingi sum vit menniskju ikki hava svar uppá lívsins stóru spurningar, so fer átrúnaður allarhelst at hava ein leiklut og eina funktión, bæði sum persónlig trúgv og sum kollektiv, mentanarlig siðvenja.
- Søgan hjá mannaættini er umleið 150.000 ára gomul, men kristindómurin er bara 2000 ár og sostatt eitt spildurnýtt fyribrigdi í søguni hjá mannaættini. Tí er ikki ósannlíkt at kristindómurin framhaldandi fer at mynda okkara samfeløg - í øllum førum eina løtu afturat.
Síggj sendingina her


text:
Við genomkanningum ber til at fáa ógvuliga grundleggjandi vitan um tín lívfrøðiliga arv. Við gransking í ílegum ber til at finna orsøkina til ávísar arvaligar sjúkur, og í besta føri ber til at fyribyrgja ella viðgera sjúkuna. Úrslitini frá genomkanningum kunnu tó vera ógreið og vitanin um ílegurnar avmarkað, og tí ber ikki altíð til at staðfesta ílegubrek, sum elva til arvaliga sjúku í eini familju.
Genomkanningar kunnu eisini hava við sær ivamál og geva tær vitan, sum er trupul at handfara. Neyðugt er at vera varug/ur við bæði møguligar ágóðar og váðar við genomkanningum.
Ágóðar
• Betri gransking
• Betri viðgerð
• Betri fólkaheilsa/heilsuverk
• Fíggjarligir fyrimunir (fyri heilsuverkið (red.))
• Diagnosa kann setast fyrr
• Skraddaraseymað viðgerð
• Fyribyrging í staðin fyri viðgerð
• Vitan
Váðar
• Ávirkan á privatlívið
• Misnýtsla av upplýsingum
• Kunnað samtykki - vantandi ella misskilt kunning
• Mist álit á lækna
• Vísindaligar óvissur – falskar vónir ella stúranir
Kelda: Mickey Gjerris, dosentur í bioetikki við Københavns Universitet, og limur í Etisk råd í Danmark ( á ráðstevnuni, Genomics of the Future, mars 2016).


text:
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai.
Tað eru Knassar og Íverksetarahúsið, sum saman hava fingið Martin Thorborg til Føroya. Hann er millum annað kendur fyri Jubii, Amino og bókhaldsskipanina Dinero.
Umframt hetta verður handan av Granum til ársins árverksetara, ársins innovatión og ársins íløgu. Føroya Løgmaður Aksel V. Johannesen handar heiðurin fyri Ársins Íverksetara.
Íverksetaradagurin verður hildin í Østrøm í Tórshavn. Tiltakið byrjar fríggjadagin 11 mai. 2018 klokkan 10 og heldur fram til á middegi.
Øll við áhuga fyri íverksetan eru vælkomin til tiltakið, sum er ókeypis.


text:
Helsigásin (lat. Branta bernicla L; da. Knortegås) er til støddar nakað sum æða. Um høvur og háls er hon svørt; báðumegin á hálsinum er ein hvít tvørstrika — »helsið«, sum hon hevur navnið av. Omaná er hon dimmgrá; í neðra eru tær, sum higar koma, bleikar, mest hvítar. Nev og bein eru svørt. Hon eigur einans í kaldastu londum, sum Norðurgrønlandi, Svalbarði og norðuroddum av Sibiria. Higar koma tær stundum um heystið. Tær halda seg tá mest á sjónum; men stundum koma tær á land, og kunna tá leggjast upp í heimagæs ella dunnur og gerast so spakar, at tær eta korn, sum blakað verður teimum. Men verður skot loyst nær hjá, so rýma tær og síggjast ikki aftur. — Tamd helsigás verður sera fólkaalskin.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Dagfinn Olsen 17.05.2018 (23:43)
Nú koma Spice Girls saman aftur
Fyrst ljóðaði fyrr í ár, at Spice Girls høvdu ætlanir um framførslur og sjónvarpssendingar. Men so vísti seg, at semjan um hetta rakk ikki, so vónirnar hjá fjepparum brustu.
Men nú tykist víst, at stóri bólkurin frá 90'unum kemur saman aftur.
Tað er Mel B, sum hevur sagt við útlendskar miðlar, at Spice Girls fara á pall í september. Avtalan er komin á pláss, sigur hon.
Hon sigur tó onki um, hvørt hetta verður konsertferð, ella bert ein einstøk pallframførsla.
Bólkurin hevði síni stóru ár frá 1994 til 2000. Í 2007-2008 gjørdu tær konsetferðina the Return of The Spice Girls, og innspældu 100 milliónir dollarar, og høvdu 17 útseldar konsertir í The O2 Arena í London.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
21. september 2017Nr. 133
Kunngerð um broyting í kunngerð um sjóvinnubrøv og førleikakrøv til manning við skipum
(Førleikakrøv til kokkar við fiskiskipum í heimasigling)
§ 1
Í kunngerð nr. 105 frá 5. august 2015 um sjóvinnubrøv og førleikakrøv til manning við skipum verða gjørdar hesar broytingar:
1. Í § 41 verður aftan á stk. 2 sum nýtt stk. sett:
“Stk. 3. Fyri at fáa sjóvinnubræv sum skipskokkur við fiskiskipum í heimasigling krevst, at umsøkjarin er fyltur 18 ár, og í minsta lagi hevur staðið skeið sambært § 1 í kunngerð um førleikakrøv til sjófólk, sum handfara matvørur umborð á skipi. Skipskokkur við sjóvinnubrævi sambært 1. pkt. kann við loyvi frá Sjóvinnustýrinum mynstra við skipi, ið vanliga er í heimasigling, tá skipið í einstøkum førum fer til fiskiskap uttanfyri føroyskt sjóøki.”
Stk. 3 verður eftir hetta stk. 4.
§ 2
Henda kunngerð kemur í gildi dagin eftir, at hon er kunngjørd.
Uttanríkis- og vinnumálaráðið, 21. september 2017
Poul Michelsen (sign.)
landsstýrismaður
/ Herálvur Joensen (sign.)


text:
Mærsk Line vendir aftur til gamalt snið
Við loddrøttum stevni letur Mærsk smíða 7
skip at sigla í Eystursjónum. Við nýggju skipunum verður farið aftur til eitt
snið, sum varð slept fyri 50 árum síðani.
Tað mest sermerkta
við “Vistula Mærsk” er loddrætta stevnið. Tað eru serfrøðingar á einum máli um.
Ola Graa Jakobsen,
head of fleet technology hjá Mærsk, peikar á modellið av skipinum “Gudrun
Maersk”, sum hongur á vegginum í fyrisitingarbygninginum hjá A. P. Møller á
Esplanaden í Keypmannahavn.
- Skipið varð
smíðað í 1936 á Odense Stálskipasmiðju, og er júst sermerkt við loddrætta
stevninum. Og nú verður farið aftur til hetta sniðið, sigur Ola Graa Jakobsen.
Fyrsta ísklassaða
skipið í røðini, Vistula Maersk, er longu farið í sigling, og var í farnu viku
í St. Pætursborg í Russlandi. Næsta skipið í røðini, Volga Maersk, fer í
sigling fyrsta dagin. Síðani fara fimm sama slag skip av bakkastokki: Vayenga
Maersk, Venta Maersk, Vuoksi Maersk, Vilnia Maersk og eitt fimta, sum ongin
veit navnið á enn.
Skipini eru serliga
smíðað at tola sigling í Norðsjónum og í Eystursjónum.
Kelda: Seago Line
og Søfart


text:
Tvístøða kjaksending 26 - Sakni góðar leiðarar á arbeiðsplássunum
Spurningur: "Eg eri ein ungur maður við stuttari útbúgving. Eg havi tey seinastu árini havt trý ymisk størv. Tvey av teimum vóru í privatu vinnuni og eitt var hjá tí almenna. Felags fyri øll størvini er at eg havi havi kent tað soleiðis at arbeiðsbyrðan við tíðini blívur tyngri og tyngri. T.v.s at eg skal klára meir og meir uppá somu, ella minni tíð. Felags fyri øll arbeiðini er eisini at samskifti við stjóra ella leiðara er lítið og einki og sum oftast ógreitt.Sum dømi kann eg nevna at tá arbeiðshátturin skal broytast ella aðrar broytingar vera framdar á starvsplássinum sum ávirka okkum starvsfólk nógv, so verða starvsfólkini á ongan hátt tikin við í hesar avgerðir og vit verða heldur ikki kunnað um hesar broytingar fyrrenn tær skulu fremjast í verki. Eitt annað dømi er at eg í øllum størvum havi saknað at fáa feed-back ella eitt heraklapp av og á. Í øllum førum er støðan til endans soleiðis at eg eri útbrendur, frustreraður og skuffaður. Eg eri givin í øllum størvunum tí eg havi sjálvur sagt upp. Nú siti eg heima aftaná enn einaferð at hava sagt meg úr starvi. Eg eri keddur, føli meg útnyttaðan, sjálvsálitið er í botn og eg havi lítið mót um at finna eitt annað arbeiði eg trívist í.
Sigast skal at eg altíð leggi stóran dent á at gera mítt arbeiði til lítar og eg elski at arbeiða. Eg veit at eg gevi mítt alt tá eg eri til arbeiðis og eg sakni at fáa tað sama aftur frá einum stjóra ella leiðara. Faktist sakni eg leiðslu tá eg eri til arbeiðis. Nú ársins leiðarar vóru kosnir, hevur nógv verið tosað um júst hvat ein góður leiðari er.
Eg siti eftir við hesum spurningum:
1. Er tað bara eg sum upplivið hetta?
2. Eri eg kanska ov kensluborðin?
3. Man tað vera eg sum eru trupuleikin og ikki arbeiðsumstøðurnar?
4. Havi eg kanska bara verið óheldigur?
5. Hvat skal eg gera fyri ikki at enda í somu støðu eina ferð afturat?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
So ymisk og tó
Reyðmaðkurin hvørvur úr troyttari jørð
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Nýggju pullartarnir, sum skuldu gerast í smb. við at Norrøna fer at sigla á Vág, eru nú lidnir. Norrøna fer at sigla á Vág, tá Smyril fer í dokk, og fyrsta fráferð av Vági verður mánamorgun 18. februar 2013.
Poul W. Augustinussen, formaður í Havnanevndini hjá Vágs kommunu, sigur, at nú pullartarnir eru klárir, skulu nøkur viðurskifti afturat fáast uppá pláss, áðrenn Vágs Havn er heilt klár at taka ímóti Norrønu. Millum annað skulu uppmerkingar fyri bilrøðir til Norrønu og aðrar uppmerkingar gerast á havnarlagnum og til og frá havnarlagnum, sigur Poul W. Augustinussen.
Norrøna kemur at sigla fyri Smyril í umleið 4 vikur, og hetta tíðarskeiðið verður siglt millum Vág og Tórshavn.


text:
Edmund Joensen spyr løgmann - vil hava greiðu á avtalu
Dan Klein --- 01.02.2018 - 09:11
Edmund Joensen, løgtingsmaður fyri Sambandsflokkin, hevur í dag sett Aksel V. Johannsen, løgmanni, ein skrivligan fyrispurning um avtalu millum Føroyar, Ísland og Grønland - vísandi til uttanríkispolitisku heimildarlógina. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Var talan um, at landsstýrismaðurin hevði undirskrivað formliga avtalu við Ísland og Grønland - hvørjar ásetingar í avtaluni vísa, at henda er ein formliga bindandi avtala?
2. Ella var talan um, at landsstýrismaðurin hevði undirskrivað eina politiska yvirlýsing - hvørjar ásetingar í avtaluni vísa, at henda er ein politisk yvirlýsing uttan formligar bindingar?
3. Hevði landsstýrimaðurin samskift og samstarvað við ríkismyndugleikan um málið eftir uttanríkispolitisku heimildarlógini?
4. Kann ein landsstýrismaður mótmæla og nokta fyri at møta á fundi, har landsins áhugamál eru til viðgerðar og framvegis metast at umsita á fullgóðan hátt?
5. Hvat segði umsitingin hjá landsstýrimanninum um málið - hvørji ráð fekk hann frá umsitingini?
Í viðmerkingunum til skrivliga fyrispurningin sigur Edmund Joensen, løgtingsmaður, at tað eru fleiri føroyingar, sum enn ivast í, hvat veruliga er farið fram, tá landsstýrismaðurin í uttanríkismálum, Poul Michelsen, valdi ikki at møta á ráðstevnu 1. desember 2017 í Keypmannhavn - ein ráðstevna, ið nevndist: International High-Level Conference “The SDGs in the Arctic: Local and Global Perspectives.”
Grundgevingin hjá landsstýrismanninum, Poul Michelsen, fyri ikki at møta var, at danski uttanríkisráðharrin hevði ógyldað avtalu, sum landstýrismaðurin hevði gjørt við Ísland og Grønland. Landstýrismaðurin valdi at avlýsa sína luttøku á avtalaðu ráðstevnuni í Keypmannahavn, sjálvt um hann sjálvur var medfyrireikari av henni.
Danski uttanríkisráðharrin varð endurgivin fyri at siga, at meira ítøkiligt hevði komið burturúr, um landsstýrismaðurin hevði verið við á fundinum.
Tað er trupult at lesa annað av avtaluni millum londini, sum varð lýst ógyldug, at henda er ein formlig avtala - og ikki ein politisk yvirlýsing. Avtalan ber heitið: Cooperation Agreement between the Governments of the West Nordic Countries. Tí ber eisini illa til at síggja tað øðrvísi enn, at landsstýrismaðurin átti at fylgt ásetingunum í uttanríkispolitisku heimildarlógini.
At enda sigur Edmund Joensen, løgtingsmaður, í sínum viðmerkingum, at fyri at finna út av, hvat vendir upp ella niður í hesum máli, er neyðugt at seta løgmanni hesar fyrispurningar.
Løgmaður hevur eftirlit við landsstýrismonnum, og at teir umsita síni málsøki eftir lógini og á fullgóðan hátt, fyrisitingarliga og fíggjarliga.
Sambandsflokkurin


text:
Meðan Peder Arrheboe var prestur í Vágum, var eitt skip (fransur skuldi tað vera) komið at flóta vesturi í Vágahavinum og flaggaði eftir leiðvísara (loðsi). Páskaaftan var tað, dýrdarveður og hvør fjøl á sjógv. Nólsoyingar, kirkjubømenn og velbastaðmenn hildu tað vera eitt loynikeypskip (smuglaraskip) og fóru til tað við fiski at avreiða. Nólsoyingar vóru fyrstir; tá ið allur fiskur teirra var drigin upp á skipið, tóku skipmenninir bát teirra og høgdu hann sundur til brenni. Ein lítlan vánaligan bát, sum teir høvdu tikið í Suðuroy, góvu teir nólsoyingum í staðin og sleptu teimum so avstað. So komu norðheygabrøðurnir á Velbastað. Ein maður á velbastaðbátinum, nevndur Jóanis, vildi so fegin fara til skipið og øvundaði nólsoyingar: tí har mundu teir fáa bæði vín at drekka og sukur at bíta, segði hann við hinar bátmenninar. Endin var, at teir løgdu til skipið, tó at formaðurin helt lítið um tað, av tí at hann grunaði, at tað mundi vera eitt ófriðarskip. Tog varð kastað niður til teirra, og teir vóru drignir upp á skipið. Nú sigur skiparin við teir, at annaðhvørt skulu teir fáa honum havn til ímorgins, ella skulu teir allir verða hongdir við ráarnakkan. “Drekk nú vín og sukur!” sigur formaðurin á bátinum við Jóanis. So teir aftur í bátin, gera hann fastan í skipið og rógva tað inn. Teir sjabba so, at teir náa útlúgvaðir inn á Sandavág (sum var næsta havnin) páskamorgun, rætt sum fólk var uppi. Sum teir ganga niðan at húsum, møta teir løgmanninum. “Hetta eru einir páskagestir, ið tit hava ført mær í morgun”, sigur hann. “Mangur dansar og dansar av neyðum,” svarar Jóanis.
Skiparin legði ást á eina dóttur løgmansins, ið var so fráskila vøkur, og svór, at hann fór ikki avstað aftur, fyrr enn hann hevði hana í skipinum. Pápin hevði tá stóra neyð við at fáa hana burturbeinda, so skipmenninir skuldu ikki fáa fatur á henni, tí skiparin hevði sett menn út til at fanga hana. Hon varð latin í mannfólkaklæði, til tess at skipmenninir skuldu ikki kenna hana. Í ein torvlut varð hon laðað inn, meðan leitað varð eftir henni, og síðan fóru menn við henni til Sørvágs. Ein fransur, ið møtti teimum, helt seg kenna hana, men læt seg ikki upp. Skiparin var fúkandi óður, tá ið hann frætti, at løgmaður krógvaði dóttrina fyri honum, og hevði hóttur frammi, at hann vildi seta eld á allan Sandavág, um hon varð ikki beind til hansara við tað sama. Hann sendi tveir bátar í land av skipinum; annar var fullur av brúdleypsdrekka, sum til skuldi vera tikið, um løgmaður samtykti; í øðrum vóru tjørutunnur, sum nýtast skuldu til at seta eld á Sandavágsbygd við, um løgmaður vildi ikki geva seg undir. Í sínari neyð sendi løgmaður boð til Miðvágs eftir Peder Arrheboe presti at koma honum til hjálpar, tí harri Peder var sagdur at kunna svartakunst. Hann kom við tað sama, fór beinanvegin oman á sandin og ríslaði nakrar bókstavir harí við stavi sínum. So tók hann upp í lúkuna av sandi, har sum hann hevði skrivað, og sletti út á sjógv. Tá reis glaða og alda av sandinum úteftir, so fransurin var at kappa og rak til havs. Síðan spurdist einki aftur til hansara. Men sandavágsmenn hildu sær at teiti við tí góða brúdleypsdrekka
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
U19 kvinnurnar farnar til EM-kapping í Liktinstein.
Liðið úttikið
U19 landsliðið hjá kvinnum er í morgun farið av landinum ávegis til Liktenstein, har tær skulu vera við í eini EM kapping.
Liðini í bólkinum eru Liktenstein, Luksemborg, Skotland og Wales.
Fyrsti dysturin verður í morgin sunnudagin klokkan 12.00 ímóti Skotlandi.
Mánadagin klokkan 15.00 spæla Føroyar ímóti Luksemborg. Týsdagin spælir liðið tveir dystir. Tann fyrri byrjar klokkan 9.00 týsmorgun og verður ímóti Liktinstein. Klokkan 15.00 týsdagin spæla Føroyar seinasta dystin ímóti Wales.
Rás2 hevur beinleiðis frásøgn frá dystinum í morgin og hinum dystunum mánadagin og týsdagin.
Rás2 hoyrist umvegis internetið á www.midlar.fo, ella gjøgnum útvarpslurtið á frekvensunum FM 88,7; FM 91,7; FM 95,9 og FM 98,7.
Á youtube her er stutt samrøða við Elsu og Sáru Mariu beint áðrenn fráferð í morgun við Atlantic Airways.


text:
Kontantrenta
Kontantrenta
Allur peningur, sum verður goldin inn á tína eftirløn, verður settur á kontu við serligari innlánsrentu.
Rentan á tíni eftirlønarkontu er broytilig og verður ásett av Eik.
Innistandandi á eftirlønarkontu gevur hægri innlánsrentu enn vanligar kontur.
Pengarnir standa á eftirlønarkontu í Eik, og tú hevur altíð yvirlit yvir innistandandi.
Rentuskattur verður ikki tikin av rentuni, ið tú sostatt fært óskerda afturat inngjøldunum.
Treytirnar fyri rentustigi er tengt at hvussu nógv innistandandi er á eftirlønarkontuni.
Eingin kostnaður er tengdur at, at hava peningin standandi kontant á eftirlønarkontu í Eik.


text:
Úrslitini frá svimjustevnuni í Íslandi
Vit hava lánt yvirliti frá Anitu Nysted, ið hon gjørdi tá kappingin var liðug.
SUSVIM er bara best.
Okkara svimjarar hava klárað seg væl og vunnið nógv heiðursmerki.
Svimjikappingin er deild upp soleiðis, at tey, ið eru 14 ár og yngri eru í tí yngra bólkinum, og 15 ár og eldri í tí eldra bólkinum.
Í tí yngra bólkinum vann Alisa Vestergård 6
gull í 50, 100,
rygg, 50, 100, 200
, og 400
frí, umframt 2
silvur í 800
frí og 200
rygg. Petra Nielsen vann silvur í 50
bringu og bronsu í 200 bringu.
Í tí eldra bólkinum vann Róland Toftum 3 gull í 50,100 og 200 bringu. Hugin Næs Lave eina bronsu í 200 blandað.
Sára Nysted vann 3 gull í 400 blandað, 400 frí og 800 frí, 2 silvur í 200 blandað og 200 bringu, og ein bronsu í 200 rygg.
Hjartaliga tillukku øll somul


text:
Samtyktir gjørdar á bygdarráðsfundi mánadagin 5. september 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
Nývaldi kommunuskrivarin Eilin Hovgaard var við á fundinum fyri fyrstu ferð.
1.
Innkomin til tíðina vóru tvey tilboð uppá gerð av bingjuplássi.
1.) BKE entreprenørar Sp/f áljóðandi: 1.222.576 kr. uttan MVG.
2.) SH – Bygg Sp/f áljóðandi: 1.184.235 kr. uttan MVG.
Tað varð einmælt samtykt at gera bingjuplássið og at fyljga tilmælinum frá Martin E. Leo, um at taka av
tilboðnum frá SH – Bygg Sp/f.
Meðan hetta mál varð viðgjørt, var Sveinur Bech ikki við á fundinum.
2.
Samtykt varð at hava fund við løgregluna um ferðsluforðingar á vegnum
3.
Samtykt varð at taka undir við, at lektiuhjálp verður 6 tímar um vikuna fyri skúlaárið 2016/2017 í
Porkeris skúla.
4.
Bygdarráðið tekur undir við, at miðað verður ímóti, at javnstøða verður á uppstillingarlistunum til komandi
bygdarráðsval 8. nov. 2016.
5.
1.) Umsóknin frá TB-flogbóltur um fíggjarligan stuðul varð ikki gingin á møti.
2.) Samtykt varð at stuðla blaðið ”Eftirskúlin” við 1.500 krónum.
6.
Kunnað varð um skattainntøkuna hjá Porkeris kommunu fyri juli mánað áljóðandi: 842.401 krónur, og fyri
august mánað áljóðandi: 745.504 krónur
Porkeris Bygdarráð.


text:
Danjal av Rana 13.02.2018 (13:39)
Hetta minnir um einaræði
Í farnu viku boðaðu Annika Olsen, borgarstjóri, og Gunvør Balle, varaborgarstjóri, Havnar Svimjifelag og Svimjisambandi Føroya, at langhylurin í Havn verður útsettur og í fyrsta lagi verður liðugur móti ársenda 2021.
Heðin Mortensen, býráðslimur fyri Javnaðarflokkin er í øðini um hesa avgerð. Hann vísir á, at Tórshavnar býráð hevur tvær ferðir, bæði í undanfarna og í núverandi skeiði, samtykt, at langhylurin skal gerast, og at peningur er settur av til arbeiðið.
- Tórshavnar býráð setti 4,5 milliónir krónur av til prosjekteringina í 2017, og hesir pengar eru altso tøkir og skulu bara flytast yvir á 2018, so ber til at fara í gongd sum ætlað, sigur Heðin Mortensen.
Hann skilir lítið tí lítið av avgerðini hjá Anniku Olsen og Gunvør Balle.
- Nú skal ikki vera pláss fyri meira virksemi í Tórshavnar kommunu, tí tað ber ikki til at vaksa íløgukarmarnar hjá kommununi fyri 2018 og 2019. Jamen, nær hevur Tórshavnar býráð samtykt tað, spyr fyrrverandi borgarstjórin.
Les viðmerkingina hjá Heðini Mortensen í fullari longd her.
Hann sigur, at tað einasta, núverandi býráð hevur samtykt í hesum máli, er at arbeiða víðari við tí, tí tað er komið so langt áleiðis og er so væl gjøgnumarbeitt, at tað bara snýr seg um at fullføra tað, sum hetta og undanfarna býráð hava samtykt.
- Hvat ólukkan skal Tórshavnar býráð samtykkja mál til, tá Annika Olsen og Gunvør Balle halda seg hava rætt til at yvirtrumfa viljan hjá sjálvum býráðnum, sigur Heðin Mortensen
Hann sigur, at hetta minnir um einaræði og ein ræðandi »mig alene vide«-hugburð, at býráðsmál soleiðis verða skúgvað til viks uttan nakra neyðuga viðgerð.
Heðin Mortensen sigur, at tað er ótrúligt, at tær báðar ikki duga at síggja, at tað er bráðneyðugt, at vit fáa ein langhyl.
- Verandi svimjihøll er ov trong og lítil, so her er harðliga brúk fyri at betra og økja um umstøðurnar hjá svimjingini. At skjóta hesa góðu og samtyktu ætlan fleiri ár fram í tíðina, er tí einki annað enn beinleiðis ábyrgdarleys stýring, sigur hann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Viðlíkahaldsvenjing skal raðfestast
Løgtingslimir vóru á einum máli um, at allir parkinsonssjúklingar undir 67 ár eiga at fáa tilboð um lívlanga viðlíkahaldsvigerð, tá fyrispurningur um evnið varð viðgjørdur í Løgtinginum í dag.
Tá nýggja tænastulógin eftir ætlan er samtykt í heyst, fær landsstýriskvinnan í almannamálum eina greiða heimild at veita parkinsonsjúklingum undir 67 ár og øðrum í sama aldursbólki við kroniskum sjúkum viðlíkahaldsvenjing.
Tað segði Eyðgunn Samuelsen, landsstýriskvinna í almannamálum, í Løgtinginum í dag, tá hon svaraði einum fyrispurningi frá Ingolf S. Olsen, tingmanni hjá Tjóðveldi.
Endurvenjingarskipanir eru frammanundan í almannaverkinum fyri sjúklingar omanfyri 67 ár.
Pengar skulu finnast
Eyðgunn Samuelsen lat ongan iva vera um, at hon ynskir, at allir parkinsonssjúklingar skulu hava tilboð um viðlíkahaldsvenjing í teirra nærøki.
Avbjóðingin er so at finna neyðuga peningin.
Umleið 130 føroyingar hava parkinsons sjúkuna, og av teimum er ein triðingur yngri enn 67 ár. Viðlíkahaldsvenjingin kostar umleiði 150 krónur um tíman, og tað besta er at fáa tvær-tríggjar venjingar um vikuna. Um tilboðið verður tveir venjingartímar um vikuna, og allir parkinsonssjúklingar undir 67 ár taka av, fer tað at kosta umleið 700.000 krónur um árið.
Eyðgunn Samuelsen upplýsti tó, at tað fer at kosta umleið 15 milliónir krónur um árið, um øll við kroniskum sjúkum, sum hava tørv á viðlíkahaldsvenjing, skulu hava tilboðið.
Lívsgóðska og sparing
Ingolf S. Olsen grundgav í sínum fyrispurningi fyri, hví tað er so neyðugt at yngri parkinsonssjúklingar fáa tilboð um viðlíkahaldsvenjing.
- Viðlíkahaldsvenjingin ger stóran mun, tá tað snýr seg um at halda sjúkuni niðri og betrar tískil lívsgóðskuna munandi hjá parkinsonssjúklingunum. Samstundis fremur venjingin sparingar aðrastaðni í heilsuverkinum og almannaverkinum, júst tí at sjúkugongdin verður seinkað, og sjúklingarnir í longri tíð varðveita sínar førleikar og hava minni tørv á dýrum heilivági.
- Parkinsonssjúklingarnir hava tó ikki brúk fyri at verða sjúkugjørdir enn meira, og tí hoyrir viðlíkahaldsvenjingin ikki heima í heilsuverkinum, men í almannaverkinum.
- Trupulleikin er, at almannaverkið í dag bert bjóðar tíðaravmarkaða endurvenjing til sjúklingar undir 67 ár, og tá er endamálið at fáa fólk aftur á arbeiðsmarknaðin. Men tað er ikki talan um her. Parkinsonssjúklingar hava tørv á lívlangari, fyribyrgjandi viðlíkahaldsvenjing í nærøkinum, har tey búgva, segði Ingolf S. Olsen.
Umframt landsstýriskvinnuna tóku fleiri tingfólk bæði úr samgongu og andstøðu orðið, og stuðlaðu tey øll ynskinum um, at parkinsonssjúklingar undir 67 ár sum skjótast eiga at fáa tilboð um lívlanga viðlíkahaldsvenjing.


text:
DAGFØRD OLJUVEITINGARSKIPAN Á FUGLOYNNI
vinna14-05-2018 - 22:19 - Jóanis Nielsen
Fugloyar Kommuna:
Í kvøld kom so tangin, sum er serbygdur á Magn og eru vit loksins komin á mál viðvíkjandi einari nøktandi oljuveitingarskipan til øll húsarhald á Fugloynni.
Í samband við íverksetan av formligari avtalu millum Heilsu- og innlendismálaráðið, Strandfaraskip Landsins, P/F Magn, Elfelagið SEV og Fugloyar kommunu um oljuflutning og veiting til øll húsarhald á Fugloynni har nevndu partar eru samdir um at loysa málið um oljuflutning til Fugloyar soleiðis, at tað slepst undan at flyta oljutunnur út í oynna, og at olja verður koyrd til hvørt húski/oljutanga í bygdunum báðum.
Merkisdagurin verður mikudagin 16. mai 2018 kl. 13:30, og hevur fylgjandi skrá:
- Amalia í Frammistovu, borgarstjóri bjóðar vælkomin.
- Sirið Stenberg, landsstýriskvinna flytir fram røðu.
- Olja verður latin til fyrsta kundan.
Aftaná bjóðar Fugloyar kommuna til ábit í lærarahúsinum á Kirkju.
Sí myndirnar niðanfyri her.


text:
Áki Bertholdsen 13.02.2018 (15:05)
Smyril avlýsir aftur í morgin
Siglingin hhá Smyrli hevur verið rættiliga illa darvað nú í fleiri vikur. Fyrst var tað tí at arbeitt var umborð, og tað kundi ikki gerast undir sigling. Síðani varð siglingin darvað, tí av breki í einum motori.
Og í morgin er aftur ein túrur ímillum Havnina og Suðuroynna avlýstur, men Strandferðslan sigur, at tað er fyri veður. Hann sigur frá nógvum vindi í morgin av landsynningi við hørðum hvirlum og tað fær nú Strandferðsluna av avlýsa túrin úr Havn klokkan 8.30 í morgin og av Krambatanga klokkan 11 í morgin.
Seinnapartin minkar hann vindin av suðuri og tá tekur Smyril siglingina upp aftur. Sostatt fer hann úr Havnini klokkan 16 í morgin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ikki bara við einum djúpt persónligum útgangsstøði oman í barndómsins Ebenezer, sum hann ikki hevur samband við í dag, so sum sæst á myndini omanfyri, har hann demonstrativt fer om hornið, men eisini við religiónsfakligari gransking og framúr journalistiskum innliti, førdi Heini í Skorini okkum í kvøld inn í fyrsta part av seks, har hann leggur kristindóm og gudsdyrkan á blik í Føroyum í dag.
Stílurin er eins elegantur, og verturin - ein sannur elegantier - ið dugur at seta seg í senu. Hvør biti er gjøgnumhugsaður, og eg kann hugsa mær, at tá allar samkomur eru valdar við redaktiónsborðið, eru krossandi spurdómar valdir sum tema. Krúnan á verkið er innlagda spurnarkanningin, sum í fyrsta parti spurdi, hvørt ein trýr á Gud ella ikki, og hvar í landinum respondenturin býr.
At gera sendingar, sum uttan frávik hvíla á fleiri beinum innan sama tematikk, hevur altíð verið ein avbjóðing. Ikki minst tá hvør sending er ein knappan tíma, og tilfarið tíðuliga setur sær sjálvum tað krav, at skula upplýsa og halda hyggjaran vaknan og forvitnan. Í hesum føri er alt samalt so væl frágingið, at sendingin verður ein uppvísing í føroyskum infotainment.
Heim til Himmals - við pengum!
Bæði mannligi leiðarin, Pauli Høj, og kvinnuligi ungdómsleiðarin, Jonna Heinesen, í Kelduni í Skálafirði, siga sum við ein munn, at tey vilja hava øll teirra kæru, og so mong sum gjørligt afturat, við sær heim til Himmals.
Tað er stavnhaldið í teirra trúar- og samkomulívi. So ósvitaligt, at tað lættliga kann fatast sum djúpt naivt og eitt slag av bangilsi, at møta lívsins realitetum. Hinvegin er trúgv ikki ein vísund, ið kann mátast og vigast, men er av aðrari verð, eini upphugsaðari immateriellari verð, við vón um eina brátt komandi útloysn undir ísraelsku Dávidsstjørnuni og forbøn fyri gróðarríkum vinnulívi á staðnum. Ja, tað gongur í ring, sigur mannligi leiðarin. Har nógv verður biðið og offrað, verður nógv heystað.
Nú eru vit í Kelduni og læra frá fyrstu hond, at gudsdyrkan og kristindómur eisini er ein serstøk savningarmentan. At seta tey ungu við, at vinna sálir fyri Gudi - og at savna pengar, sum hin væltalandi Búgvi Olsen, hjálparsamkomuleiðari, er eksponentur fyri.
Hann er komin úr USA og helst er tað tí, at eisini Stars and Stripes flaggar undan loftinum í Gudshúsinum.
Men ótálmaða peningagirndin á møtunum við tungutalu og øllum náðigávunum, er sum einki at rokna, tá vit hoyra um fyrrverandi ungdómsleiðaran í somu samkomu, Arna Klein Abrahamsen, ið eftir eitt vanligt familjulív við konu og børnum, valdi at stíga fram sum samkyndur maður.
Visuelt var tað hugtakandi at síggja falna ungdómsleiðaran, við rygginum móti Kelduni, fylla bensin á bilin, hyggja eina seinastu ferð aftur um seg - og vit hugsa um konu Lots í fyrstu Mósebók - og so rulla avstað móti Valaknúkum, einsamallur í svørtum bili. Hans Petur Hansen man hava havt ein fotofingur við í hasum spælinum, eins og stiliseraða innganginum úr Havn við væl avstemmaðum náttarljósi í miðbýargøtuni. Visuelt hástøkk.
Men nýggja kirkjuliga heimstaðin fann hin fráfalni í kirkjuni í grannabygdini á Skála hjá tí presti, sum vit í almenna rúminum hava skilt, skal bøla omaná teim mest forstokkaðu meiningum um samkynd. - Her skalt tú verða vælkomin, fekk hann at vita. Stikk denn!
Stóri vinnarin - tí ein sovorðin, helst ein ófyrigeviligur prügelknabe, skal verða í øllum søgum og sendingum - gjørdist tí púra óvæntað Símun Persson Jacobsen, sóknarprestur Innan Glyvur.
Ein fantastisk sending, henda fyrsta av seks, og eitt sjáldsama djarvt uppáfinnilsið at vitja kristnar samkomur í Føroyum í dag við einum opnum, men djúpt reflekterandi sinni. Eg gleði meg longu til næstu sendingar. Og takk fyri tað, Heini!
Gud signi Føroyar (1:6)


text:
Finn prísin og bókað ferðina til Danmarkar á netinum - tað er lætt og einfalt.
Tað er einfalt og bíligt at ferðast við Norrønu, og ynskja vit øllum vælkomin umborð. Vit hava ymsar loysnir til ein og hvønn tørv. Um tú eitt nú ert lesandi og ikki hevur bil, so ger góða danska ferðasambandið tað lætt at ferðast til Hirtshals, har Norröna bíðar eftir tær. Umborð er møguligt at gista í deildum kømrum ella couchettum, um tú ynskir at sleppa heim so bíligt, sum gjørligt.
Til ber eisini at fara við familjuni og bilinum heim til Føroya og byrja frítíðina við einari hugnaligari ferð við Norrönu. Umborð er nógv stuttligt til børnini og barnsligar sálir, eitt nú spælipláss og biografur. Um summarið er undirhald til børnini, sum t.d. skattaveiða.
Norröna siglir alt árið heim til Føroyar, og vit vilja fegin bjóða tær við á eina ógloymandi ferð. Umborð gera vit okkara, fyri at tit fáa ein góðan og festligan túr heim saman. Vit hava karmarnar og tit góða lagið.
Tryggja tær eitt pláss og bókað á netinum.


text:
Tíðindasavn
Trýst her fyri at lesa tíðindi sum eru frá áðrenn 27. Oktober 2015
Anna Louisa Joensen, serlærari á náttúrubreytini hjá Námi X og Evald Rasmussen, lærari á sj&o...
Les meira
Nógvir limir vóru møttir á aðalfundinum hjá Føroya Lærarafelag leygardagin 21. apríl &ia...
Les meira
Sara Cools, Pål Schøne og Marte Strøm, ið øll eru granskarar, viðgera í greinini «...
Les meira
Kunning, kunning og aftur kunning; tað er tað, sum skal til fyri at venda einari óhepnari mentan; og tað ber til, tí ta&e...
Les meira
Bókmentir hava lítið pláss í móðurmálsundirvísingini hjá yngstu næmingunum &i...
Les meira
Aftur í ár er møguleiki hjá børnum, ungum og vaksnum at uppliva sansaleiklist. Eftir útseldar og sera v&a...
Les meira
Hvussu fer undirvísingin fram í føroyskum? Hetta er ein áhugaverdur spurningur at seta, nú kanningin av lesivanu...
Les meira
- Tá vit nú skulu gera eina almenna barnasangbók, er skilagott at biðja børnini um ráð, tí eingin...
Les meira
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er &a...
Les meira
Sansalabyrintin er fyri øll úr 7 árum og uppeftir, yngri fylgjast við einum vaksnum. Áskoðarar fara inn &i...
Les meira
Avleiðingarnar av stóru spjaðingini millum flokkarnar í stóru kanningini av lesivanum kunnu vera, at vit fáa ei...
Les meira
Í sambandi við at Poul Nolsøe, løgfrøðingur, fer úr starvi sum ráðgevi í Føroya...
Les meira
PISA hevur júst verið yvir okkum enn einaferð, og aftur hesa ferð stóðst kjak um royndina. Ikki um úrslitið...
Les meira
”Fjálgt var at kenna hitan av hondum, ið sleptu,” segði mamma við meg, tá ið omma fór um sý...
Les meira
Tá ið Nám X varð skipað í 2011, funnu lærararnir skjótt útav, at ein námsferð var e...
Les meira
Tað er sjón fyri søgn, at er annað mál enn føroyskt málið, sum verður tosað í heiminu...
Les meira
Tveir nevndarlimir stóðu fyri vali, og fýra høvdu stillað upp. Verandi nevndarlimir, Jacob Eli Olsen og Andrea á...
Les meira
Nú sáttmálin fram til 1. oktobur 2019 varð undirskrivaður á pálsmessu, og árligi aðalfundurin...
Les meira
Góðu lærarar, skúlaleiðarar og nevnd Føroya Lærarafelags
Eg takki fyri innbj&oa...
Les meira
Eg hugdi at Degi og viku fríggjakvøldið 9. mars. Í innslagnum, “Skúlin er eftirbátur”, viðgj...
Les meira
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sergei Vorobyov innlagdur við tvingsli: Onki etið í fjúrtan dagar
Dan Klein --- 12.03.2018 - 09:22
Russarin og svenski ríkisborgarin, Sergei Vorobyov, bleiv tvangsinnlagdur uppá reyð pappírir. Í dag sigur hann, at hann er innistongdur av politiskum orsøkum. Í fjúrtan dagar hevur hann mótmælt við onki at eta, og hann sigur, at kona hansara í Svøríki, hevur sent klagu um Bjørn á Heygum, til svenska uttanríkisráðið.
Oyggjatíðindi 10. desember 2010
Sannleikin verður ikki toldur í Føroyum, og kritiskar røddir verða kvaldar, dømdar ella, sum hjá Sergei Vorobyov, innilæstur.
Russarin við svenska ríkisborgarsskapinum, kom til Føroyar at arbeiða hjá Setrinum, har hann skuldi hava alla KT-skipanina undir sær. Hann hevur eina phd í KT, og verður mettur at hava framúr góð evnir júst á hesum økinum.
Hansara trupulleiki var, at KT skipanin hjá Setrinum er so afturúrsigld, og kravið um ábøtur so stórt, at tað bar ikki til at undirvísa uttan neyðugar dagføringar í skipanini.
Men tá Setrið í áravís hevur brúkt meira pengar enn játtan hevur verið til, og kavabólturin er bara blivin størri og størri við árunum, hevur støðan verið hættislig, og ongir pengar hava verið ella eru til ábøtur.
Hetta hevur ført til, at Sergei Vorobyov, hevur talað við stórum stavum, og tá hann kom í klørnar á løgguni, fekk hann ikki bót fyri harðskap, ella varð rættarsøktur við kravi um harðskapsdóm, so sum vanlig mannagongd er. men bleiv ístaðin innlagdur við tvingsli.
Hetta fær Sergei Vorobyov, ikki at ivast í, at hann hevur status, sum politiskur fangi á stongdari deild.
Sergei, sigur, at honum er noktað at hava samband við internetið, men tá hann yvirfyri yvirlæknanum, Tórmóði Stórá, kundi vísa á, at hann hevur krav uppá at kunna samskifta yvir internetið, men ikki fær loyvi til tess, so er hetta prógv um, at hann er innilæstur av politiskum orsøkum.
Tað tænir ikki Setrinum, at Sergeir sleppur at úttala seg um vánaligu støðuna. Tað er ein fyrimunur fyri tey, ið ikki tola kritikk, at Sergei verður hildin á stongdari deild, fyri at forða honum at samskifta við onnur um støðuna á Fróðskaparsetrinum, sum er á lágum pisa-støði, næstan í idiotiskari tómgongd.
Veikleikin við at hava Sergei innilæstan uttan orsøk er, at hetta beinleiðis kann setast í samband við ta avdúking, hann hevur gjørt á Setrinum, og at Setrið tí hevur ávirkan á støðuna og á psykiatriska depilin, og at Russarin tí uttan himpr, kann staðfesta, at hann er politiskur fangi við einari ávísari vitan, sum ikki tolir dagsins ljós.
Hóast Tórmóður Stórá, yvirlækni, hevur víst á, at hann hevði sett seg í samband við russiska konsulátið í Føroyum, so hevur Sergei Vorobyov, ikki havt vitjan haðani.
Russiski konsulin, Árni Dam, hevur upplýst fyri blaðnum, at sjálvt um Sergei Vorobyov, er russari, so er hann svenskur ríkisborgari, og at russiska konsuláti tí onki hevur við mannin at gera, men yvirlæknin á deuild 2 sigur, at Sergei Vorobyov, hevur bæði russiskan, og svenskan ríkisborgaraskap – ein sokallaða dupultan ríkisborgaraskap, so russiski konsulin sleppur ikki rættiliga undan manninum.
Bjørn á Heygum, sum er svenskur konsul í Føroyum, og tí skal umboða áhugamálini hjá svenskum ríkisborgarum, hevur onki gjørt fyri at verja støðuna hjá Sergei Vorobyov, ið beinleiðis sigur, at svenski konsulin í Føroyum, er fullur í lygn, og at ein klaga nú verður send svenska uttanríkisráðnum um støðuna.
Sergei Vorobyov innlagdur við tvingsli, og hevur mótmælt støðuni við ikki at eta í fjúrtan dagar.
Mikudagin skuldi Sergei Vorobyov, avhoyrast av løgregluni.
Frammanundan hevði hann biðið um, at blaðstjórin á Oyggjatíðindum, kundi vera hjástaddur undir avhoyringini, men beint áðrenn hann skuldi undir kvørnina, komu boðini til blaðstjóran:
Tey vilja als ikki hava teg við til avhoyringina, segði Sergei við blaðstjóran, Dan Klein.
- Eg eri politiskur fangi, sigur Sergei Vorobyov, ið minnir á, at føroyingar hava tikið við læru av Stalin.
Sergei Vorobyov varð innlagdur undir tvingsli. Tá ivasamt er við grundarlagnum, so er tað sjáldsamt ikki so gott við pressuni.
Men hasir kalarnir mugu so liva við, at russarin hevur noktað at etið í samgullar fjúratan dagar.
Løgreglan og psykiatriski depilin kunnu knappliga standa við einari heimssensatión:
At maðurin doyr av svongd.
Meira í morgin.


text:
Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív.
Joh. 3.16.
Jarðarferð
Vit mugu øll fyrihalda okkum til, at lívið skal enda og tað verður ongantíð tað sama hjá øllum. Vit vilja í samstarvi við teg taka ta tungu samtaluna og geva pláss fyri sorg.Les meira
Vørur
Vit hava valt dygdarvørur við vøkrum sniði. Vit vilja ikki linka krøvini til nakað so týdningarmikið sum tað seinasta farvæl.Les meira
Hví brúka Seinasta Heilsan?
Í mínum starvi sum blómuhandlari er tað týdningarmikið fyri meg, at kundin er nøgdur, at kundin kennir, hann hevur fingið tað, sum hann bað um og helst meira. Tá ið fólk eru komin til mín í samband við jarðarferð, havi eg ofta kent tað sum, at eg fegin vildi gjørt meira fyri eina familju.
Tí eri eg byrjaður við Seinasta Heilsan
Tí at her kann eg skapa tryggleika um tað, sum viðhvørt er tann torførasta støðan, ein familja hevur staðið í. Tá ið tit seta tykkum í samband við ”Seinastu heilsan”, vita tit, at alt verður gjørt av einslistum, við virðing, við dygd og við umsorgan fyri tí, sum er best fyri familjuna og soleiðis sum familjan ynskir sær tað.


text:
Tey orðini sum leitaðu eftir nýggjum landi...
Tað var Rói Patursson, ið skrivaði kendu yrkingina um orðini, sum leitaðu eftir nýggjum landi, sum kanska serliga kórsangarar kenna væl frá framúr góða kórverkinum hjá Bjarna Restorff. Yrkingin Orðini í nú klassiska yrkingasavninum Líkasum kom mær til hugs nú ein dagin vit vóru til ólavsøkukórvenjing í Læraraskúlahøllini.
Ólavsøkudag fer tað stóra ólavsøkukórið undir leiðslu av Ólavi Hátún at syngja undir tinghúsinum eins og kórið plagar á hvørjari Ólavsøku. Av tí, at 80 ár eru liðin síðani tann gamla Ólavsøkukantatan hjá J.Waagstein og E.Mitens varð gjørd, verður hon framførd á Ólavsøku í ár, men ikki man hetta vera fyrsta ferðin, hon verður endurtikin síðan frumframførsluna í 1930. Eg havi ikki tal fyri hvussu nógvar ferðir, hon er framførd, men rættiliga ofta, tí nú vit sita og venja úti í Læraraskúlahøllini, havi eg eina løgna deja vu kenslu, meðan eg komi í tankar um gamlar dagar og deyð fólk. Teir flestu av trúgvu kórsangarunum tykjast serstakliga væl foreintir við, at tað nú er "tann veruliga" Ólavsøkukantatan, ið verður framførd í ár, tí hon er so virðilig og ólavsøkuslig, men progressiv tesk hoyrast eisini frá teimum, ið eru um at kvælast av tí museala í hesi okkara ævigu fagnan og endurtøku av tí, sum gamalt er.
Hugtakið kantata kemur av italska (latínska) orðinum cantare (at syngja) og verður í orðabókini lýst sum eitt kórverk við solorøddum og orkesturfylgispæli. Søguliga hevur kantatan sum tónleikaslag verið til síðan 17.øld í Italia, tá kantaturnar vóru bæði verðsligar og kirkjuligar. Um tú googlar orðið á internetinum, er Johann Sebastian Bach ein greiður frontfigurur innan hetta tónleikaslagið við sínum mongu, kendu kirkjukantatum, men seinni eru fleiri dømi um kantatur, ið eru gjørdar til at fagna eitt nú verðsligum bygningum og gleðiligum hendingum sum heild.
Fleiri nýggjar áhugaverdar ólavsøkukantatur fylgdu í kjalarvørrinum á túsundárahaldinum, tá Kórsamband Føroya skipaði fyri kapping um at gera eina nýggja ólavsøkukantatu og fyri 100 ára haldið hjá Tórshavnar Kommuni gjørdi Sunleif Rasmussen framúrskarandi ólavsøkukantatuna 2009, sum undir miklum ramasjangi varð frumframførd við solistum, kóri, kvøðarum Ólavsøkudag í fjør. Á heimasíðu Tórshavnar Kommunu lýsti Sunleif kantatuna á henda hátt: - Ætlanin er at samnantvinna fortíð og nútíð í eina tónleikaframførslu, ið fevnir um kórsang, kingosang, kvøðing, messingblásarar, solosang, elgittar, percussion og elektrontónleik. Kór, solosangarar, elgittar, percussion og dirigentur standa á vøllinum. Kvæðabólkur dansar í Gamla Kommunuskúlagarði og kingobólkurin úr Tjørnuvík syngur millum Apotekið og Bókahandilin. Tveir trombonleikarar standa á takinum á gamla Apotekinum, tvær trompetir blása úr báðum vindeygunum á Tinghúsloftinum og tvey horn úr vindeygunum á Býráðsloftinum. Samstundis streymar elektroniskur tónleikur úr seks sourroundhátalarum runt alt økið á Vaglinum - Onkrar broytingar vóru helst gjørdar, m.a. stóð elgittarspælarin uppi í tinghúsinum og tað bæði riggaði og ljóðaði stak væl. Tekstirnar høvdu ávíkavist Sólrun Michelsen, Carl Jóhan Jensen og Oddfríður M.Rasmussen skrivað:
Kantatusálmur
sólin rísur roðin litar
fjallalíð og hjartað hitar
sum í kulda ringdi seg
víkið burtur syndadreymar
flótið inn tit gleðisstreymar
harrin sendir á mín veg
fylgjast báðar sorgin gleðin
eingin kennir tíman vegin
hvør og ein má knossa sítt
fekk eg bjálka tungan sendan
harrin bar tó tyngra endan
varnaðist tað hjarta mítt
einki kann eg lata aftur
takki bara hjartans lættur
fyri ljós har myrkrið lá
um tú tørv og trongd mær linnar
signar tann mítt hjarta ynnar
hvat kann meir eg tráa tá
tíðin máar ungdómsstyrki
valdið stórt og vísdómsyrki
sama veg sum blóman fer
men tí fyri synd tín deyði
skuldargoymslu oydna legði
ævinleikin fyri er
Sólrún Michelsen
Føroya Kvæði
Öldirnar liðu um oyðin lond
-alvaldið sat í ráðagerðum-
løgdu grundir í klakabond
-hvat ið so stendst av mannaávum-
Jörðin skapast dag frá degi
-alvaldið sat í ráðagerðum-
hvør minsta ögn í hvørjum vegi
-hvat ið so stendst av mannaávum-
Kyknaðu oyggjar undan jøklum
-alvaldið sat í ráðagerðum-
lívið kreyp í sálleysum krøklum
-hvat ið so stendst av mannaávum-
Við hondum so smátt og við eldi
-alvaldið sat í ráðagerðum-
kom samvit loksins til skil og veldir
-hvat ið so stendst av mannaávum-
stríddist tjóð undir stjörnufjöld
-alvaldið sat í ráðagerðum-
við haka, við snøri hálvtólvta öld
-hvat ið so stendst av mannaávum-
Veður sær ráddu og maktin við
-alvaldið sat í ráðagerðum-
við fátækt og trúgv bant fólkið frið
-hvat ið so stendst av mannaávum-
Onnur kom tíð við skipum og troli
-alvaldið sat í ráðagerðum-
vælferð, sum samdist illa við tolið
-hvat ið so stendst av mannaávum-
Um høg eru keyp, sama er veldið
-alvaldið sat í ráðagerðum-
maktin røkkur frá toski til teldu
-hvat ið so stendst av mannaávum-
So land, tú alskjarra, randhvíta flagd
-alvaldið sat í ráðagerðum-
hvar er tín framtíð, hvar er tín frægd?
-hvat ið so stendst av mannaávum-
(Carl Jóhan Jensen)
Reystur var andin
sum logan birti.
Kveiktur varð sangur
sum mælið styrkti.
Reystur var andin
sum bergið herdi.
Hvassur var pennur
sum málið telgdi.
Reystur var andin
sum streymin beindi.
Læstur varð ringur
sum brýndi landið.
Reystur er andin
sum byggir tjóð.
Hugur sum førkar
og skapar samljóð.
(Ein av trimum yrkingum hjá Oddfríði Marna Rasmussen)
Meðan tónleikurin og heildarupplivingin av kantatuni hjá Sunleifi Rasmussen tóktist rættiliga modernað ella postmodernað í tilvitaðu samanrenningini millum tað gamla og tað nýggja, kendust tekstirnir meira hevdbundnir og hátíðarliga hetjuligir við rimmarføstum stevi, allahanda rími og náttúrumyndum. Men hóast orðini kundu tykjast gamaldags, var talan hóast alt um samtíðarlist við nýggjum tekstum og tónum, sum varð borðreidd fyri tjóðini á Ólavsøku í fjør og sjálvt um vit sjálvandi ikki kunnu vænta okkum nýggjar kantatur á hvørjum ári, hevur tað stóran týdning fyri áhaldandi menningina av okkara listahugsjónum og av mentanini sum heild, at vit tora at satsa uppá samtíðarlistina. Tí er vónin, at ólavsøkukórið næsta ár, umframt føstu skránna við kvøðuni hjá Pól F til Tórshavn umframt tjóðsangin, fer at framføra nýggjar sangir afturvið nýggjari orðum og ongantíð betur um orðini verða spildurnýggj og ikki áður søgd ella sungin, men inntil tá havi eg eitt sindur tilvildarliga á hyllini aftan fyri meg funnið fram nakrar yrkingar, sum kundu roynst góðir ólavsøkusangir:
stóð tú á vaglinum
og bíðaði eftir
eini fløsku kalt leygarkvøld
stóð tú í frosti
og hugdi eftir kavaflykrunum ið
komu niður av
himni eins og fleiri
túsund fallskíggjahermenn
stóð tú og gløddi yvir at standmyndini
av effersøe sum í mong
harrans ár hevur staðið
og gløtt eftir bókahandlinum
sum gamal drongur eftir kvinnulørum
og stóð tú sjálvur
á vaglinum stívfrystur
sum ein gløandi
standmynd
(Tóroddur Poulsen: Botnfall)
Meg droymdi ein dreym
um ein annan dreym.
Onkur drap seg upp úr lívinum.
Sang
at nú var alt av og á.
Enn eitt orð brast inni í mær.
Eg eri altíð á veg heim
tá tú tyggir mínar ballónir Harri.
(Tóroddur Poulsen:Villvísi)
Eg eri ein føroyskur nasjonalistur.
Undir fótunum túsund ára bonska heimlandið,
millum fingrarnar pennurin,
í munnklovanum ein sigarett og ein skón av tugdum orðum,
og eg havi ongar ætlanir um at stinga í sekkin.
Eg eri ein føroyskur nasjonalistur,
og tað sum pínir,
er at føroyingar sjálvir tola ikki gronina á sínum
frælsu landsmonnum.
Vit stórtrívast sum ein landafrøðilig bagatell.
Okkum dámar at halda veitslu í nassaraklæðum.
vit hava ikki brúsandi blóð í øðrunum.
Vit eru ikki tann serstaka tjóð, sum Pól F. yrkti um.
Eitt gosfjall býr í hvørjum føroyingi.
Tað dukar í dreyminum,
men tað brýtur ikki út í sang ella út í máttmikla klagu.
Tað slær bakk.
Okkara undirskrift er vindur og ein skón av lorti.
Eg eri ein føroyskur nasjonalistur,
og mær dámar ikki, at okkara land meir og meir fær
dámin av nipsi.
Eg vil heldur hava samanbrest
enn uttanumtos,
eri altíð á varðhaldi, tá orðini vaksa ov langt burtur
úr hondunum.
Lívið kennir heldur onga ávísa meining,
lívið veit bara um styttri og longri fyribilsloysnir.
Kortini dámar mær ikki, at vit enda sum sýnislutir uppi á
hillini, har kvæðakempurnar, tjóðarhetjurnar og
aðrir amatørgudar halda til.
Í 53 var eg fyrstu ferð noyddur at stinga í sekkin.
Tekjan á mínum lítla kvisti var úr húð
Ein klokka av kjøti sló trygt við høvdið.
Loyniliga trappan gekk oman í trussurnar hjá mammu.
Men tá eg meir og minni heilskapaður fekk skorað meg
út úr mammuhúsinum,
á Harragud,
tá slapp eg framat tí rundasta og sælasta borðinum í verðini.
Hvørt tjóðveldið Føroyar verður eitt líka deiligt borð,
ber til at droyma um
Eg eri ein føroyskur nasjonalistur;
royni at reka úr sálini hjálanda tvílyndið,
hesa sótt, sum í góðum tíðum kann gera eitt heilt fólk til
politiskar ábyrgdarloysingar
og til gremjandi vesalingar í vána tíðum.
Tey deyðu hava sína klógv í okkara nakka.
Vit elta foyruna, tey gróvu við síni tummilfingranegl,
fylgja teirra lógum,
syngja teirra sangir,
elska og hata tað, sum tey elskaðu og hataðu.
Vit eru stýrd eftir eini kumpass, full av forfedranna
stykni og alski.
Vit hálova Magnus Heinasyni,
men fyrst og fremst, tí danir fingu hann hálshøgdan í 1589.
At onki gull skínur í Føroyum, sum er eldri enn 1813,
er tí forfedrarnir skravaðu sínar kistubotnar
og saman við øðrum tegnum rindaðu danska kríggskuld.
Eg havi flestu neurosurnar, sum finnast
í politisku læknabókunum.
Men hetta merkir ikki, at eg beri nakað ynski um at spreingja
brúna um Stóra Belt í luftina
ella hava skalpin hjá hennara Hátign hangandi á einum
nagla í mínum hjalli.
Eg eri ein føroyskur nasjonalistur,
og tað eru hatskar løtur, tá ein ynskir óeydnu yvir tað
fólkaslagið, sum eyðmýkti og rændi okkum í 1992.
Men tað einasta, sum veruliga kastar nakað av sær
og sum eg innast inni havi álit á,
er hitt dagliga vakra stríðið fyri tilveruni.
Haðani stavar dreymurin um tjóðveldið Føroyar,
og haðani stava míni orð.
(Jóanes Nielsen: Pentur)
tað var ein fagran
nei
tað var tað kortini ikki
veitst tú
veturin
nei heystið
var akkurát komið
ferming og fjallgonga
og súkklurnar stóðu í sínum skúrum
hóast tær væl kundu staðið úti í turrveðrinum
og eingir tjóvar vóru har umleiðir
og nú heystið var komið
ella hvussu
og tað var eitt sindur kalt sært tú
kortini vóru ikki so nógvar súkklur
har í bygdini tá í tíðini
men hyggur tú ígjøgnum meg
sært tú eina aðra bygd
ja
kanska ein bý
og tú hoyrir manskórið syngja lovsangir gjøgnum nøsina
um bjarging tjóðarinnar
so grasið rodnar
og fjøllini fara at sveitta av skomm
og rokaligum rósi
nei tú
gott er at eingin súkklar longur ella stjelur
komið heldur í okkara nýggju kirkju
og eygleiðið altartalvuna:
gerið so væl
her hava tit mítt høvd
segði listamaðurin undir avdúkanini
: men fatið fáa tit ikki
tað skal eg sjálvur hava
at spegla mær í
og vit kneppa jakkarnar
ið kenna sín gamla lit aftur
og vit fara niðaná
meðan vatnið ljóðar
sum um onkur hevur drukkið av tí
(Tóroddur Poulsen: Vatnið ljóðar sum um onkur hevur drukkið av tí)
Mjørki, eg síggi teg koma
mær ímóti -
kínandi mjúkt
holdi mínum.
Eitt sindur syrgin
tú syngur,
men smíl títt ta váta,
er so blítt so blítt!
Hví glógva gyltir steinar
í eygum tínum?
Hví er hond tín køld?
Hví er hon grá?
Um hjarta títt er sovnað,
um blóð títt er stirðnað,
sveima tá við mær,
tú rekandi tám.
Tak um meg, tá svalandi.
Kom - saman skulu vit
fylla náttina - ta svørtu -
til hon aftur tónar
á spentum streingjum
- og rodnar -
tá ið hon tveitir hamin.
(Guðrið Helmsdal: Lýtt lot)
Merkið sveiggjar sexut
í vindinum í morgun
sum ein deilig dulla
oman eftir Varðagøtu.
(Tóroddur Poulsen: Hvat hevði Munch verið uttan dupultkvartettina í Ebenezer)


text:
Martin Midjord byrjaður aftur við manér! (síggið málið her)
TB | 30/05/14
Í dystinum kristi himmalferðardag, sóu vit aftur Martin Midjord á besta liðnum hjá TB. Martin debuteraði á besta liðnum í 2011, men hevur verið burtur frá fótbóltinum eina tíð. Martin fór óimponeraður til verka og skoraði næstan beinanvegin hann kom inn – og sikkun ein perla hann borðreiddi við! Her kunnu tit síggja málið og ein málmann, ið hvørki veit út ella inn.
Vit ynskja Martin hjartaliga vælkomnan aftur á besta liðið og ynskja honum alt tað besta!
Myndina hevur Jens Rói Sørensen tikið og upptøkurnar hevur Bjarni Nygaard gjørt.


text:
Eg fari fyrst av øllum at takka fyri, at tit hava boðið mær sum landsstýriskvinnu at bera tykkum eina heilsan á limafundinum.
Eg vil fegin takka tykkum fyri, at tit hava átikið tykkum hesa stóru og týdningarmiklu uppgávu at reka føroyska bíbliufelagið – og tað er mær ein frøði at kunna ynskja tykkum hjartaliga tillukku við, at felagið nú er tikið upp sum limur í sameindu bíbliufeløgunum.
Vit kunnu siga, at tit við hesum eru komin á mál sum felag – ella vit kunnu siga, at felagið á ein hátt mestsum er blivið konfirmerað og gift í senn: Hini bíbliufeløgini hava viðurkent tað sum fullgildan, vaksnan lim. Felagið hevur gjørt øllum greitt, at tað nú til fulnar er sinnað at taka á seg somu skyldur, sum hini feløgini, og hini feløgini hava viðurkent, at tað er tað ført fyri.
Hetta er ein gleðilig gongd, at føroyingar á alt fleiri økjum arbeiða seg fram til at taka lut í millumtjóða samstarvi á jøvnum føti við aðrar tjóðir. Hetta er ikki nakað, sum man kemur sovandi til. Arbeiði skal til, og tað skal vera miðvíst, støðugt og áhaldandi, um ein skal verða tikin fyri fult; men afturfyri er hetta ein gongd, sum ríkar og mennir land og fólk.
Bíblian er eitt so týðandi og breitt fevnandi støði undir okkara samfelag, okkara siðmenning og mentan, at eg eins væl kann sigast at standa her sum landsstýriskvinna í mentamálum, og sum landsstýriskvinna í undirvísingarmálum, sum landsstýriskvinnan, ið varðir av fólkakirkjuni og øðrum trúarsamfeløgum.
Kristnin, og við henni Bíblian, hevur á so mangan hátt ómetaliga stóran týdning fyri føroyska samfelagið í dag, eins og hon á mangan hátt hevur havt sín avgerandi leiklut her í undanfarnum øldum – ja kanska heilt síðani fyrsta landnámið.
Ikki minni týdning hevur bíblian á føroyskum havt fyri menningina í føroyska málinum og fyri menningina í føroyska samleikanum.
Eitt, sum er serliga gleðiligt við bíbliufelagnum, er, at tað virkar fyri at vera savnandi, tvørkirkjuligt. Hóast vit ikki eru nøkur fjølment tjóð – ikki enn, ið hvussu so er so hava vit alt ov ofta lyndi til at dyrka ymiskleikan, heldur enn at leggja orkuna í at finna tað sum savnar, tað sum vit kunnu standa saman um, og bera longri fram á leið í felag, meðan vit ásanna og viðurkenna ymiskleikarnar.
Eg nevndi í áðni, at felagið við viðurkenningini frá sameindu bíbliufeløgunum er komið á mál sum felag. Men tað er bara skipanarliga – sum felagsskapur – at komið er á mál.
Innihaldsliga er málið hjá bíbliufeløgunum so stórt og visjionert, at tað fer altíð at kunna blíva meira og betri. Tit fara støðugt at fáa og finna nýggj mál, og nýggjar, stórar avbjóðingar.
Bíblian er gomul, og hon skal ikki broytast, men uppgávan at bera bíbliuna út til øll fólkasløg á øllum tungumálum ómetaliga stór. Stór framstig verða gjørd, sum til dømis í verkætlanini “1000 dagar til 100 bíbliutýðingar”; men enn eru fleiri enn 6000 tungumál eftir, sum ikki eiga eina fullfíggjaða bíbliuumseting. Uppgávan her heima er av einum øðrum slagi. Hetta at fremja bíbliunýtslu, bíbliulesnað og bíbliukunnleika – at miðla bíbliuna inn í samtíðina, tað
er ein óendalig uppgáva – ella rættari: Hon endar ikki, fyrr enn mannalív ikki longur er á jørðini.
Eg ynski tykkum góða eydnu og Guds signing í hesum í allar mátar stóru og týdningarmiklu og avbjóðandi uppgávum.
Rigmor Dam, landsstýriskvinna í mentamálum.
(Vegna forfall kundi Rigmor Dam ikki koma á limafundin hjá Bíbliufelagnum 12. apríl 2016 í Christianskirkjuni í Klaksvík. Mentamálaráðið hevði tí heitt á Honnu Jensen, forkvinnu í mentanarnevndini, at møta ístaðin og at lesa røðuna hjá landsstýriskvinnuni.)


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Fiskimálaráðið hevur gjørt av at játta pening til 11 nýggjar verkætlanir av játtanini til Fiskivinnuroyndir 2009.
Harumframt er framhaldandi játtan latin 7 verkætlanum, sum byrjaðu í 2007 og 2008, sí fylgiskjal 1.
Tilsamans fáa 18 verkætlanir játtaðan stuðul íalt 7.189 kkr. harav 5.001 kkr. fyri 2009.
19 nýggjar og 7 framhaldandi verkætlanir ella tilsamans 26 verkætlanir søktu upprunaliga um tilsamans 10,6 mió. kr. Tá ymiskar neyðugar tillagingar vórðu gjørdar, var hendan upphæddin komin niður á 9,0 mió. kr., harav 8,25 mió. kr. vóru fyri 2009. Færri umsóknir vóru í 2009 (26) enn í 2008 (32+1), men positivt var, at fíggjarstyrkurin, sum verkætlanirnar søktu frá FVR í 2009, var undir helvtina av samlaða kostnaðinum (34%). Hetta er eitt sindur minni enn fyri 2008 (42-43%) og væl minni enn fyri 2007, tá reiðiliga stórur partur varð søktur frá FVR(2/3). Talan er um størri eginfígging, sjálvan um reiðan pening, men heldur ofta “kapitaliseringar” av eginavriki.
Umsóknirnar hava verið viðgjørdar eftir sama leisti sum undanfarin ár, og eru mannagongdirnar fyri viðgerðini lýstar á heimasíðuni her.
Seinnu árini hevur dentur verið lagdur á at fáa vinnufyritøkur at luttaka meira í verkætlanum, og er hetta eydnast væl fyri 2009. Serligur dentur í ár var lagdur á at fáa verkætlanir innan ásettu 3 høvuðsøkini[1] og at fáa verkætlanir innan hesu økini, sum kundu hava orkusparing við sær. Kortini fingu bert tey tvey fyrru raðfestu økini játtaðan stuðul fyri 2009.
Í ár hava vinnufyritøkur fingið 63% (40% í fjør) av játtanini, meðan almennir stovnar[2] hava einans fingið 3% (26% í fjør). Hetta uppbýtið av givnum játtanum í 1)Vinnufyritøkur 2)Almennir stovnar, 3) Granskingarkjarnur og 4) PhD og PostDoc hevuir verið nýtt í nøkur ár:
Granskingarkjarnurnar, sum Fiskimálaráðið setti á stovn fyri góðum 5 árum síðani, hava fingið 22% av játtanini (móti 9 % í fjør). Granskingarkjarnan fyri Biotøkni hevur síðani 1. aug. 2008 húsast á Náttúruvísindadeildini, hinar báðar húsast á Fiskirannsóknarstovuni.
Játtanin til PhD verkætlanir er minkað frá 25% í fjør til 12% í ár.
Bert ein vinnugranskaraverkætlan verður stuðlað í 2009. Ynskiligt er, at vinnan nýtir hendan møguleika at “slúsa” granskarar inn í virkini (FVR endurrindar 50% av kostnaðinum, tó hægst 300.000 kr. árliga í upp til 3 ár).
Styttingar:
V: Vinnuverkætlanir
Phd: PhD-verkætlanir.
G: Granskingarkjarnurnar (biotøkni, framleiðslutøkni og reiðsskapstøkni)
A: Almennar verkætlanir
Árligu játtaninar í tølum og procentum:
[1] 1) Burðardyggur fiskiskapur, 2) Royndarveiða og virðisøking av fiski og 3) Búskaparlig og samfelagslig menning av fiskivinnuni
[2] FRS (2004-09) og Fróðskaparsetur Føroya (2007-08)
[3] 3 PhD verkætlan verða stuðlaðar av FVR. Somuleiðis verður 1 vinnugranskaraverkætlað stuðlað í 2009 (sum er seinkað nakrar mánaðir frá 2008).
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Friday, January 6, 2012
fýra bjarkir
har standa fýra bjarkir. ein tómlig sól
ið hongur lágt og nertir hvørki jørð
ella leyv sum er hon ongantíð vør
við ljósið men er ein vølva sum gól
til flatin var húð. strekt á eitt hjól.
og kóm í sjon til helvtar. býtt og hørð.
úr mold og blygd. eitt endurkvæmt slør
sum setir mark millum eind og skjól.
har standa fýra bjarkir. tað er stilt.
men okkurt hoyrist eftir. tað er eitt skav
sum íðkast í hvørjum. eini fjarlig boð
av greinum ið halda seglum fast og milt
sum æðrar tá faksið kembist afturav
og lógvin reisir sítt svarstygga flog.
Yrking: Carl Jóhan Jensen (1997)
Mynd: Marius Olsen (2010)
Posted by Listin at 7:25 PM
Labels: KP, Skaldskapur


text:
Hósdagin 17.mars, kl. 19:30
Fyrilestur við Ove Mogensen, yvirinspektøri á listasavninum í Tønder, við heitinum: Tann norðurlendska myndlistin og hví eru norðbúgvar so løgnir?
Tiltakið er í Steinprent á Skálatrøð. Fyrilesturin er fyriskipaður av Norðurlandahúsinum.
Atgongumerki á 40 kr. verða at keypa við dyrnar.
Ove Mogensen hevur skipað fyri fleiri framsýningum av føroyskari list m.a. Mikines, Ingálvi av Reyni og Tóroddi Poulsen.
Evni: tann norðurlendska myndlistin og hví eru norðbúgvar so løgnir.
Ein stuttleikaferð í tí norðurlendsku myndlistini, ið roynir at lýsa eyðkennir hennara, ið tengjast at myndlistini í norðurlondum. Listamenn sum Edvard Munch, August Strindberg, Per Kirkeby, Kain Tapper verða tiknir uppí, eins og sipað verður til religión, heimspeki, tónleik, film og bókmentir í Norðurlondum.


text:
Norðoyastevnuskrá 2015
Norðoyastevnan 2015 (skráin)
www.nfi.fo
Mikudagur 3 juni
16:30 Bassa
føðingardagur, saman við Karlo og Ludda.
Klovnurin
BUBU undirheldur.
Øll
børn fáa ballon og gávu frá Bassa.
Tiltaki
verður norðanfyri Fótbóltskýlið í Klaksvík
Hósdagur 4 juni
17:30-19 Talvkapping
fyri børn og ung í Skákinum á Akursmørk
18:00-24:00 Maverick Barr og grillin er opið
19:00 Drama í Kirkjubrekkuni
Dramaskúlin
hjá Klaksvíkar Sjónleikarafelag hevur framførslu av tveimum leikum í hølum
felagsins, Kirkjubrekka 11.
Atg.m.
fáast við dyrnar.
19-21 Listaframsýning
í Spaniastovu – fernisering.
Á framsýningini hjá Astri Luihn eru málningar á træplátum við útskornum
motivum og málningar á lørifti.
Í samband við framsýningina verður fernisering í Spaniastovu kl 19.
19:15 FÓTBÓLTUR: KÌ-ÍF 2. Deild menn
19:30 Fyrilestur
í Christianskirkjuni við Mary á Argjaboða "Samskifti í
hjúnalagnum/parlagi"
21:00 Ungdómsmøti í Betesda (øll foreldur eru vælkomin)
Fríggjadagur 5 juni
10-18 Listaframsýning í Spaniastovu.
Á framsýningini hjá Astri Luihn eru málningar á træplátum við útskornum motivum og málningar á lørifti.
14-18 Listaframsýning: Amariel Norðoy í Gamla
Seglhúsinum – Fernisering kl. 14:00
14-20 Listaframsýning : Magna Auðunsson í
Býraðshøllini
18:00 Talvkapping – Úti talvkapping í Vágstúni
18:00 NORÐOYASTEVNAN
VERÐUR SETT: Signhild V. Johannesen,
forkvinna í Mentanarnevndini setur Norðoyastevnuna á pallinum við Tivoliøki. Hans Andrias Jacobsen spælir á pallinum, ísamband við setanina.
18.00 TIVOLI
og útsølur á
Tivoliøkinum við fótbóltskýlið
18.00 Skjótibreyt
á Tivoliøkinum
við fótbóltskýlið
18.00 Hoppiborgir,
Karussel og spæliland á Tivoliøkinum við fótbóltskýlið
18:00 Trampolin, El-bilar, Gyroskop,
Tarvurin ,Talerkakast,ballónkast,Bogaskjóting á Tivoliøkinum
18:00 Stórt Hoppiland á Akursmørk
18:00 Paintball
18:00 Pannukøkubúðin og við Belgiskum vaflum á
Tivoli økinum
14-04:00 Maverick og grillin er opið
19.00 KFUM
& K-skótarnir skipa fyri KONDIBINGO
19:30 EINASTANDANDI skemt í Badmintonhøllini.
Klaksvíkar
sjónleikarafelag bjóðar til EINASTANDANDI skemt í Badmintonhøllini, har fleiri
av Føroya kendastu og nýggjastu skemtiligu stjørnuskotum verða at síggja og
hoyra.
Atg.m.
fáast hjá FAST í Klaksvík, Runavík, Skálabotni og Tórshavn og á facebooksíðuni
EINASTANDANDI.
19:30 Klaksvíkar bókasavn: Óluvá Klettskarð
heldur fyrilestur um kvinnur í politikki. Um søguligu gongdina hjá kvinnun i
politikki, avbjóðingar at koma uppí politikk og hvønn týdning tað hevur at
kvinnur eru umboðaðar.
20:00 Ungdómsmøti í Emmaus
20:00 TÓNLEIKUR: Danny Baldursson syngur (Á pallinum á Tivoliøkinum)
20:00 Fyrilestur
um Kópakonuna í Skálanum
21:00 Samkoman í
Betesda, opið hús
21:00 Betesda
hevur útimøti í Vágstúni
21:30 EINASTANDANDI skemt í Badmintonhøllini.
Klaksvíkar sjónleikarafelag bjóðar enn einafer til EINASTANDANDI
22:00 Konsert við Lenu Anderssen í Spaniastovu.
Kom á konsert hjá Lenu Anderssen í hugnaligu
Spaniastovu frá 1838. Á konsertini fer Lena Anderssen at framføra bæði kend løg
so sum Oh My Lady, og Let Your Scars
Dance og heilt nýtt tilfar til komandi útgávu.
Atg.m. kunnu bíleggjast á tlf. 457151 og á
facebooksíðuni Spaniastova.
22:00 Holgar Jacobsen syngur (Á
pallinum á Tivoliøkinum)
22.00 FØROYSKUR DANSUR: Almennur Føroyskur Dansur í Skálanum. Klaksvíkar Dansifelag
skipar
fyri.
24:00-04:00 Maverick: Karokee í ovaru hæddini
Norðoyastevnuaftan 6 juni (Leygardagur)
10:00 FÓTBÓLTUR:
Dr. U14 .KÍ d-B36 d
11:30 FÓTBÓLTUR:
G. U14 KÍ (sí meira á www.nfi.fo)
13:00 FÓTBÓLTUR: Dr. U10 KÍ a,b, B68 a,b,c, TB b
11:00 Treysti
skipar fyri árligu renningini kappingini
Skráin fyri rennikappingina
leygardagin 6. juni á Norðoyastevnu sær soleiðis út:
kl. 11.00 Menn/Kvinnur opin bólkur (f.
1970-1999) - 5 km
kl. 11.00 Veteranar (f.1960-1969) - 5 km
kl. 11.00 Superveteranar (f.1959 ella fyrr) - 5
km
kl. 11.45 Dreingir-7/Gentur-7 (f.2008 ella seinni)
- 665 m
kl. 11.55 Dreingir-10/Gentur-10 (f.2005-2007) - 665
m
kl. 12.05 Dreingir-13/Gentur-13 (f.2002-2004) -
1.330 m
kl. 12.15 Dreingir-17/Gentur-17 (f.1998-2001) -
1.330 m
kl. 12.30 Heiðursmerkjahandan uttanfyri Telebúðina
13:00 KAPPRÓÐUR:
Barnaróður byrjar
14-04:00 Maverick
og Grillin er opið
13-17 Listaframsýning í Spaniastovu.
Á framsýningini hjá Astri Luihn eru málningar á træplátum við útskornum motivum og málningar á lørifti.
14-20 Listaframsýning við: Magna Auðunsson í Býraðshøllini
14.00 TIVOLI og útsølur við
fótbóltskýlið
14.00 Skjótibreyt á Tivoliøkinum við fótbóltskýlið
14.00 Hoppiborgir, Karussel og spæliland á Tivoliøkinum við fótbóltskýlið
14:00 Trampolin, El-bilar, Gyroskop,
Tarvurin ,Talerkakast,ballónkast,Bogaskjóting á Tivoliøkinum
14:00 Stórt Hoppiland á Akursmørk
14:00 Paintball
14:00 Pannukøkubúðin og við Belgiskum vaflum
15.00 FM Kappróður:
Beint eftir róðurin, verða steypini handað í Klaksvíksgarðinum
15:00 FÓTBÓLTUR:
Dr. U14 KÍ a – 07 Vestur a
16.00-20.00 LISTAFRAMSÝNING: Norðoya Listafelag hevur listaframsýning í
Skúlanum við Ósánna
Í ár verður sett upp ein listaframsýning í
Skúlanum við Ósánna á Norðoyastevnu, 6. og 7. juni við listaverkum hjá Norðoya
Listafelag - Tveir av kendu málningunum hjá Mikines, Jarðarferðin og Morgun,
sum eru í varðveitslu hjá Føroya Listasavni, er eisini ætlanin skulu vera við.
17:00 BARNATILTAK:
Angela og Hannebal á pallinum á
Tivoliøkinum
17-20:00 Listaframsýning: við Amariel Norðoy í Gamla
Seglhúsinum
17:30 Fótbóltur: KÍ – GÌ Legends
17.00-22:00 Eydnuhjól/Kafé í Húsmøðrafelaginum við Bøgøtu. Bygdarfelagið Sigursglæman skipar fyri
18.00 EINASTANDANDI skemt í Badmintonhøllini.
Klaksvíkar sjónleikarafelag bjóðar enn einafer til EINASTANDANDI
19.30 Fótbóltur:
Dr. U16 KÌ a – NSÍ a
19.00-23:00 Eydnuhjól/Kafé í Húsmøðrafelaginum við Bøgøtu. Bygdarfelagið
Sigursglæman skipar fyri
19:45 Maverick:
vísir Champions Leauge Finaluna: Barcelona-Juventus á stórskýggja
20:00 TÓNLEIKUR:
Danny & The Veetos (Á pallinum á
Tivoliøkinum)
20:30 EINASTANDANDI skemt í
Badmintonhøllini.
Klaksvíkar sjónleikarafelag bjóðar enn einafer til
EINASTANDANDI
21:00 TÓNLEIKUR: Holgar Jacobsen syngur (Á pallinum á Tivoliøkinum)
22:00 TÓNLEIKUR:
Jógvan frá X-FAKTOR syngur (Á pallinum á
Tivoliøkinum)
23.30-24.00 Klaksvíkar Hornorkestur spælir í Vágstúni.
24.00 Midnáttarsamkoma.
Kyndlagonga kemur í Vágstún, har Jógvan við Keldu, fyrrv. Býraðsformaður flytur fram røðu. Aftaná verður stórt fýrverkarí
og felagssangur, við Harmonkispæli
24:00-04:00
Maverick: Karokee í ovaru hæddini
00:00 Dansur:
STÓR-dansur í KÌ-høllini við Jens Marna Band- NFÌ skipar fyri
00.30-04.00 Opið hús í KFUM & K. Norðoyastevnukafé,andakt,sangur,suppa,kaffi/te o.a.
Norðoyastevnudag 7. Juni (Sunnudagur)
11:00 Betesda:
Breyðbróting
12:30 Betesda:
Sunnudagsskúli
11:00 Christianskirkjan: Guðstænasta við Jóannes
Purkhús
14-24:00 Maverick og Grillin er opið
13-17 Listaframsýning í Spaniastovu.
Á framsýningini hjá Astri Luihn eru málningar á træplátum við útskornum
motivum og málningar á lørifti.
14.00 Skrúðgonga
við Klaksvíkar Hornorkestri, Býraðs & Bygdarráðslimum úr Norðuroyggjum, skótum, ítróttarfólki, fer úr
Klaksvíksgarðinum, og heim í Vágstún, har Vagn Foldbo, skúlastjóri, flytir fram
røðu. Klaksvíkar Hornorkestur spælir
14:30 Barnasang
Kafé í KFUM & K. Andakt,felagssangur,kaffi/te o.a. Eisini luttaka Álvheðin,
Signa og Lilja við sangi.
14-20 Listaframsýning við: Magna Auðunsson í Býraðshøllini
14.00-23.00 TIVOLI og útsølur við fótbóltskýlið
14.00-23.00 Skjótibreyt á Tivoliøkinum við
fótbóltskýlið
14.00-23.00 Hoppiborgir, Karussel og spæliland á
Tivoliøkinum við fótbóltskýlið
14:00-23:00 Trampolin, El-bilar, Gyroskop, Tarvurin ,Talerkakast,ballónkast,Bogaskjóting
á Tivoliøkinum
14:00-23:00 Stórt Hoppiland á Akursmørk
14:00 Paintball
14:00 Pannukøkubúðin og við Belgiskum vaflum
15-19:00 Málningaframsýning:Í samband við at Arnold Vegghamar verður tilnevndur
heiðursborgari á Viðareiði, verður hugnaløta og málningaframsýning í skúlanum á
Viðareiði sunnudagin 7. juni. Á framsýningini verða málningar hjá Arnoldi
Vegghamar og Viðareiðis kvøldskúla sýndir fram
15.00 FÓTBÓLTUR:
EFFO DEILDIN KÍ-ÍF
15.00-20.00 LISTAFRAMSÝNING: Norðoya Listafelag hevur listaframsýning í
Skúlanum við Ósánna.
Í ár verður sett upp ein listaframsýning í
Skúlanum við Ósánna á Norðoyastevnu, 6. og 7. juni við listaverkum hjá Norðoya
Listafelag - Tveir av kendu málningunum hjá Mikines, Jarðarferðin og Morgun,
sum eru í varðveitslu hjá Føroya Listasavni, er eisini ætlanin skulu vera við.
16:00-22.00 Eydnuhjól/Kafé í Húsmøðrafelaginum við Bøgøtu. Bygdafelagið Sigursglæman skipar fyri.
17-20:00 Listaframsýning: við Amariel Norðoy í
Gamla Seglhúsinum
18:00 Møti
í Soli Deo Gloria (suppa eftir møti)
18:00 Familjumøti
í Emmaus. Vitjan av Strondum
18:00 Møti
í Betesda
18.00 Møti við Snorra Brend í KFUM & K.
Streingjakórið syngur
18:00 EINASTANDANDI skemt í Badmintonhøllini.
Klaksvíkar sjónleikarafelag bjóðar enn einafer til EINASTANDANDI
19:00 Ester
Kristiansen syngur á pallinum (Tivoli økinum)
20:00 Tónleikur á Tivolipallinum: Alvilda Mørkøre og co.føra fram
20:30 KFUM &
K: Ungdómsmøti við Egil Joensen
VÆLKOMIN
Á NORÐOYASTEVNU J
Norðoya Frítíðar- og Ítróttarráð vilja við
hesum ynskja øllum vælkomnum á Norðoyastevnu
NORÐOYA FRÍTÍÐAR- OG
ÍTRÓTTARRÁÐ


text:
Um Meklarin
Sp/f Meklarin var stovna 2005, og í 2008 yvirtók Meklarin Húsamekling, fyrstu og elstu fastognasølu í Føroyum, og varðveitt navni HÚSAMEKLING sum er hjánavn hjá Meklarnum.
Meklarin er ein óheft MEKLARAFYRITØKA og hevur eisini skrásett navnið MEKLARAFYRITØKAN sum hjánavn.
Vit leggja dent á at álit er millum seljara og keypara, so partarnir eru tryggir við øll viðurskiftir.
Eisini virðismeta vit ALLA fastogn tá heitt verður á okkum, skriva skeyti, stovna smápartafeløg og partafeløg og hjálpa til í samband við búð uppgerðir við andlát.
Seinri árini hava vit eisini átikið okkum at selt bátar og skip tá heitt hevur verði á okkum.
Vit arbeiða støðugt við at menna fyritøkuna, og vóna at fólk í størri mun síggja fyrimunin av at óhefta støða okkara á marknaðinum tænir brúkarum og kundum tá talan er um keyp og sølu.


text:
IRF ynskir at endurnýta meira og brenna minni. Hetta er partur av nýggja og grønara samleikanum hjá IRF, sum byggir á hugsjónina um ringbúskap. IRF ynskir við hesum at ganga á odda og hevur gjørt seg út at skilja burturkastið í áleið 25 ymisk sløg, har sum mest verður endurnýtt.
– Hugsanin við nýggja samleikanum byggir á náttúrunnar ringrás, har einki fer burtur, men verður endurnýtt í nýggjum samanhangi, sigur Aslaug Gisladóttir, umhvørvisleiðari í IRF.
IRF hevur í síðstuni gjørt meira og meira við at arbeiða grønari. Sum eitt úrslit av hesum, hevur IRF fingið nýggjan samleika. Ein samleika, har IRF vil ganga á odda at endurnýta. Búmerkið er skift út við eina sólju í ymiskum litum, sum umboðar náttúruna og náttúrunnar ringrás. IRF hevur fingið nýggja og snotiliga heimasíðu, har greitt verður frá um alt møguligt, ið kann endurnýtast, og IRF hevur gjørt seg út at skilja burturkast í áleið 25 ymisk sløg av burturkasti, har ein stórur partur kann endurnýtast.
Ringbúskapur
– Hetta verður eisini kallað ringbúskapur. Tað er ein háttur at nýhugsa framleiðslu og nýtslu, á ein handilsligan og umhvørvisliga burðardyggan hátt, sigur Aslaug.
Hon vísir á, at 75 prosent av øllum tilfari, verður bara nýtt einaferð. Men møguleiki er at endurnýta nógv av tilfarinum upp til fleiri ferðir. Pappír til dømis kann endurnýtast 7-10 ferðir.
IRF hevur longu í fleiri ár vant fólk at skilja pappír, papp og jarn til endurnýtslu.
Umframt at gerast betri at endurnýta nevnda tilfar, ynskir IRF eisini at økja endurnýtsluna av glærplasti, sum er klárt, bleytt plastik frá til dømis vøruplattum og hvítvørum, umframt ljósrør, spariperur, fartelefonir, leidningar, trol, teldur, sjónvarp, og nógv annað. Um ikki alt, so verða partar av tilfarinum endurnýtt.
– Um vit taka eina fartelefon sum dømi, so verða bara 11 prosent av fartelefonunum endurnýttar í dag. Um 95 prosent varð savnað inn til endurnýtslu í ES er mett, at tað hevði givið eina fíggjarliga sparing á 1 milliard evrur fyri alt Evropa, sigur Aslaug.
Hon vísir á, at ES hevur sett sær sum mál, at endurnýta 65 prosent av kommunala burturkastinum í 2030. Tað er eisini neyðugt, at vit í Føroyum ganga undan við endurnýtslu.
Grønt IRF
Sum sagt, so ynskir IRF ístaðin fyri at brenna virðismikið tilfeingi, sum kundi verið endurnýtt, í framtíðini at spæla ein týðandi leiklut í arbeiðinum fram móti einum nýggjum og grønum ringbúskapi, har minni verður brent og meiri verður endurnýtt.
Fortreytin er, at vit borgarar í Føroyum gerast betri til at skilja til endurnýtslu. IRF hevur longu góðar skipanir til endurnýtslu – tær skulu bara nýtast meira.
Tað eru tær einstøku kommunurnar, sum eiga og reka kommunalu bingjuplássini, og vil IRF heita á allar kommunur, at geva sínum borgarum møguleika at skilja burturkastið so væl sum møguligt. Kommunurnar kunnu umhugsa at uppraðfesta síni ruskpláss til endurnýtslupláss, har borgararnir hava møguleika at skilja burturkastið enn betur.
Meira kann lesast á nýggju heimasíðuni hjá IRF við vegleiðing um skiljing, endurnýtslu v.m. til privat, vinnu/stovnar og kommunur.


text:
Í røðini av listafólkafilmum er tað eydnast áhugafelagnum Steinbrá at fáa Havnar Bio at sýna nýggja franska filmin Renoir (Gilles Bourdos 2012). Filmurin verður sýndur tvær ferðir og atgongumerki kunnu keypast longu nú. Fyrra sýning er leygardagin 16. mars kl 16:00 og seinna sýning er sunnudagin 17. mars kl 16:00. Undan fyrru sýningini, leygardagin kl 16, heldur Hanna Jensen, studentaskúlalærari og franskur konsul, stuttan fyrilestur um filmin. Filmurin, sum varir 111 min, er um listamálaran Auguste Renoir (1841-1919) og sonin Jean Renoir (1894-1979), ið var filmsleikstjóri og m.a. gjørdi krígsfilmin Le Grande Illusion við Jean Gabin í 1937.
(1947-1980). Í søguni hoyra vit um nakað so sjáldsamt sum ein filmklubba úti á Reyni.
Arnbjørn, sum var studentaskúlalæri, hevði eisini lisið filmsvísund. Nýggi biograffilmurin um feðgarnar Renoir varð frumsýndur í Cannes 26. mai í fjør. Tá var leikstjórin, Gilles Bourdos, longst til vinstru niðanfyri, avmyndaður saman við fronsku leikarunum í nýggja filminum Renoir.
Sýningin er almenn og hvør einstakur keypir atgongumerki sum vanligt við diskin ella á netinum hjá Havnar Bio. Atgongumerkini kosta 85 kr hvørt. Høvið verður at tekna seg sum lim í Steinbrá, sum er stuðulsfelag hjá grafiska verkstaðnum Steinprenti á Skálatrøð í Havn.
Renoir, tað er sonn myndlist - í Havnar Bio!


text:
Mastercard kredittkort
Mastercard kredittkort er eitt altjóða gjaldskort, sum kann brúkast í handlum og matstøðum kring allan heimin.
Rentufríur kredittur
Kortið hevur ein rentufrían kreditt, ferðatrygging og avsláttaravtalur við útvaldar matstovur og handlar.
Ferðatrygging
Mastercard Standard, Gold og Platinum hava øll eina ferðatrygging knýtta at kortinum. Tú kanst tó eisini velja at fáa Mastercard Standard uttan ferðatrygging.
Samanber kort
Standard
- Árligt gjald: 200 kr.*
- Úttøka í sjálvtøku um dagin: 3.000 kr.
- Kreditthámark: 30.000 kr.
- Møguleiki at velja ferðatrygging
- *avsláttur fyri Nordik360+ og Nordik360Premium-kundar
Gold
- Árligt gjald: 900 kr.*
- Úttøka í sjálvtøku um dagin: 6.000 kr.
- Kreditthámark: 50.000 kr.
- Ferðatrygging
- Víðkaðan klagurætt í sambandi við vørukeyp
- *avsláttur fyri Nordik360+ og Nordik360Premium-kundar
Platinum
- Árligt gjald: 1500 kr.*
- Úttøka í sjálvtøku um dagin: 10.000 kr.
- Kreditthámark: 250.000 kr.
- Ferðatrygging
- Víðkaðan klagurætt í sambandi við vørukeyp
- Atgongd til lounge-øki á flogvøllinum
- *avsláttur fyri Nordik360+ og Nordik360Premium-kundar
Mastercard og trygging
Tað er møguligt at hava trygging knýtta at øllum sløgum av Mastercard, men tryggingarnar eru ymiskar. Sí yvirlit yvir tryggingar niðanfyri.
Fá avsláttur, tá tú ferðast
Hevur tú eitt Mastercard, kanst tú fáa avsláttur, tá ið tú vitjar djóragarðar og stuttleikaparkir í Danmark.
Spurningar og svar
Hvat skal eg gera, um kortið er misnýtt?
Um títt kort er horvið ella vorðið misnýtt, skalt tú alt fyri eitt sperra kortið. Í avgreiðslutíð okkara kanst tú venda tær til Kundatænastuna og sperra kortið.
Uttan fyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.
Hvat skal eg gera fyri at kunna brúka nýggja kortið?
Kann eg brúka somu pinkotuna til fleiri kort?
Hvussu nógv kann eg brúka?
Hvussu sperri eg mítt kort?
Um títt kort er horvið ella vorðið misnýtt, skalt tú alt fyri eitt sperra kortið. Í avgreiðslutíð okkara kanst tú venda tær til Kundatænastuna og sperra kortið.
Uttan fyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.


text:
Orð: Trygve Bjerkrheim
Lag: Øivind Fritjof Tønnesen
Týtt úr norskum: Christian Høj
Upprunaheiti: Det er makt i de foldede hender
1. Tað gav mátt, tá tú helt saman hendur,
– hóast hondin var lítil og veik,
tá til alveldis Gud tú teim vendir,
aldri neyðstadda barn sítt hann sveik.
Niðurlag: Svar hans ávegis er, einglar bera tær boð,
um tað drálar, tað fram tó skal ná.
Hetta játtar tær sannleikans trúfasti Gud:
“Heit á meg, og tú bjarging skalt fá!”
2. Tínum barni og vininum kæra,
sum tú baðst fyri ár eftir ár
– lat bert ótol og mistreysti fara,
ein dag sendir tær svar Harri vár.
3. Tú fekst mátt, tá tú helt saman hendur
og í navni hans bað tína bøn.
og tann dag, hann tær ferðarboð sendir,
tú skal sanna, at stór var tín løn.


text:
Orð: Martin Joensen
Lag: Jákup Zachariasen
1. Nú er tagt nóg leingi,
nú skal rópast út um vøll,
– navnið eitt skal duna yvir fjøll.
Tunguband skal loysast,
røddin ljóma yvir høv,
yvir vøll og yvir køldu grøv.
2. Sært tú, eg, – eg vil ikki tiga
um min grøðara, ið kom úr Galilea.
Hann, ið togaði meg upp á turt
og hótti brimið burt.
Jesus Kristur er hans dýra navn,
– eg tigi ei.
3. Hann hoyrdi sváru neyðarróp
úr dimmu, djúpu gjógv,
tá sál mín sigldi deyðans vandasjógv.
“Óttast ikki!” segði hann: “Eg eri jú beint her.
Eg tær fylgi, hvussu leikur fer!”.
4. Lat heimin bara háða,
eg lati Harran ráða
til loksins rokkin er mín trygdarhavn.
Eg vil ikki tiga, men áhaldandi biðja
um dirvi til at breiða út hans navn.


text:
Orð: Mrs. W.G. Moyer
Lag: Isaac H. Meredith
Týtt: Victor Danielsen
1. Áh, hvør myrk hin nátt, í hjarta mínum var!
Syndahavið villa ýldi har,
tá ið Harrin kom í fjórðu náttarvakt,
gjørdi ljóst og stilt við síni makt!
Niðurlag: Vegin út til krossin gekk hann fyri meg,
ja, fyri meg, ja, fyri meg,
vegin út til krossin gekk hann fyri meg
og doyði fyri meg.
2. Skelvandi, ein syndari eg kom til hann,
kendi ei, hvat náði gera kann,
hoyrdi eina rødd so milda: Óttast ei!
Fyri teg, júst teg, eg deyðan leið.
3. Undurfulli kærleiki, hann vísti mær,
at hann niður steig til krossin har,
at hann eina stríddi út hitt tunga stríð –
hans er æran nú og alla tíð!


text:
composer, singer and songwriter
Alheimsgerðin: Hvar eru vit á veg?
by admin on 07 feb, 2014 - 0 comments
Eftir Elin Heinesen Sjónarringurin má gerast breiðari, um Føroyar skulu klára seg á alheims marknaðinum í framtíðini. Visjón 2015 hevur sett ferð á eitt alneyðugt kjak um, hvussu føroyingar skulu síggja seg sjálvar í einum størri perspektivi. Men enn halda nógv fast í avoldaðum ideologiskum ímyndum og brúka – av gomlum vana – mestu orkuna […]
Hej Verden!
Velkommen til WordPress. Dette er dit første indlæg. Du kan rette eller slette det, og derefter er det bare om at begynde at blogge!
Frá veiðusamfelag til vitanarsamfelag I
by admin on 07 sep, 2008 - 0 comments
Eftir Elin Heinesen, stjóra í SamViti Politiska kreppan, vit uppliva í løtuni, er eitt av eyðkennunum fyri búskaparrembingarnar og hugburðsbroytingarnar, sum føroyska samfelagið fer ígjøgnum í hesum tíðum. Umskifti henda altíð við gníggingum millum gamalt og nýtt. Vit eru mitt í einum ættarliðsskifti – og tað gongur ikki altíð fyri seg við mýkindum. Men uppgerðin […]


text:
Eg havi álit á føroyingum, at teir ikki fara at hoppa uppá samgonguna, ið frystir pensjónir og lækkar barnafrádrátt fyri at økja hetta aftur uppundir val.
Eg havi álit á, at føroyingar ikki fara at gloyma, at samgongan hevur gjørt munin millum rík og fátøk størri.
Eg havi álit á, at føroyingar ikki fara at gloyma, at samgongan royndi at sníkja milliardir niður í lummarnar á donskum spekulantum.
Eg havi álit á, at føroyingar ikki fara at gloyma, at samgongan hevur blástemplað kriminellan atburð hjá landsstýrisfólki.
Eg havi álit á, at føroyingar ikki fara at gloyma, at samgongan hevur pyntað sínar rokniskapir við at taka burtur av pensjónunum og senda rokningina til okkara abbabørn.
Eg havi álit á, at føroyingar ikki fara at gloyma, at samgongan feldi uppskotið um dagføring av hjúnarbandslógini.
Eg havi álit á, at føroyingar hava størri virðing fyri okkara politisku skipan, enn løgmaður, og at teir fara at revsa hann fyri sítt jánkarsliga eftirlit við sínum landsstýrisfólkum.
Eg havi álit á, at føroyingar ikki fara at finna seg í vina- og kenningapolitikkinum, ið eyðkendi valið av kanningarstjóra (og so nógv annað).
Eg havi álit á, at føroyingar ikki fara at gloyma, hvussu samgongulimir tryggjaðu sær, at vit ikki kunnu fáa innlit í fíggingina av teirra valstríðum, so vit ikki kunnu vita, um tey eru strámenn fyri fyritøkur ella einstaklingar.
Eg havi álit á, at føroyingar ikki fara at gloyma, hvussu samgongan hevur roynt at tipt allar atfinngarsamar røddir, líka frá Landsbanka til Løgtingsins Umboðsmann.
Eg havi álit á, at føroyingar fara at minnast, hvussu atkvøðuneytini í Sambandsflokkinum fóru til val uppá lyfti um vælferð til tey veiku, men sviku øll lyftini, og sótu blind og trýstu á knøttin, ið tey fingu boð um at trýsta á.
Eg havi álit á, at føroyingar fara at minnast, at henda samgongan loyvdi Heilsufrøðisligu Starvsstovuni at kriminalisera føroyska matmentan.
Eg havi álit á, at føroyingar fara at minnast, at samgongan hevur givið løgregluni loyvið at lesa okkara mest intima persónliga samskifti og lurta eftir okkara djúpastu samrøðum, um bara tey hava illgruna um, at onkur, ið vit kenna er kriminellur.
Eg havi álit á, at føroyingar fara at minnast ljótu persónsálopini hjá samgongulimum á bæði livandi og deyðar politikkarar frá løgtingsins talarapalli.
Eg havi álit á, at føroyingar minnast betur enn eg, og fara at minnast alt hitt landaskaðiliga, ið hendan samgongan hevur gjørt.
Eg havi álit á føroyingum, og um eitt ár hevur val verið, og tað gleði eg meg til.


text:
Vága Floghavn gott úrslit 2017
Vága Floghavn gott úrslit fyri 2017
P/F Vága Floghavn hevði eitt gott úrslit fyri 2017, og hetta fer at koma teimum ferðandi til góðar við lægri ferðaavgjaldi.
P/F Vága Floghavn hevur í dag havt aðalfund. Árið 2017, sum er 10 ára føðingardagsárið, hilnaðist væl, og felagið hevði eitt yvirskot á 9,1 mió. kr.
Áðrenn P/F Vága Floghavn varð yvirtikið í 2007, gav raksturin hall á hvørjum ári. Árini 1995 til 2008 var hallið millum 9 og 14 mió. kr. Staðfestast kann sostatt, at hesi 10 árini sum føroyskt felag og flogvøllur hevur eydnast at venda fíggjarligu gongdini hjá felagnum og at fáa ein sunnan rakstur, soleiðis at felagið hvílir í sær sjálvum fíggjarliga. Samstundis gevur hetta møguleikar fyri at gera íløgur og at menna flogvøllin og flogvinnuna í Føroyum, uttan at neyðugt er við almennum trygdum ella játtanum.
Stóran týdning at hava góð úrslit
Tað hevur stóran týdning fyri P/F Vága Floghavn at hava góð úrslit, tí at krøvini til flogvallir í Europa verða herd í hesum tíðum. Umframt herd krøv til útbúgving og starvsfólk, eru leypandi krøv til útskifting og uppraðfesting av útgerð. Eisini verða krøvini til tilbúgving og trygdarviðurskifti leypandi herd og hetta setur aftur krøv til íløgutørvin.
Lækka ferðaavgjaldið
Góða gongdin hjá P/F Vága Floghavn skal koma teimum ferðandi til góðar, og tí verður ferðaavgjaldið lækkað úr 165 kr. í 140 kr. Lækkingin fer væntandi at kosta P/F Vága Floghavn umleið 2,8 mió. kr., um ferðafólkavøksturin verður 6%.
Nevndin afturvald
Á aðalfundinum varð øll nevndin afturvald. Í nevndini sita:
Kitty May Ellefsen, forkvinna
Evy Jacobsen, næstforkvinna
Johan í Niðristovu, nevndarlimur
Uni Danielsen, nevndarlimur
Sámal Birgir Johansen, nevndarlimur
Torstein á Steig, nevndarlimur
Gudny Langgaard tekur við stjórastarvinum 1. mai 2018.


text:
Hondbóltssamband Føroya og Faxe Kondi hava gjørt nýggja stuðulsavtalu.
– Steypakappingin í hondbólti er vorðin tað heilt stóra í føroyskum ítrótti, sum savnar fleiri túsund hondbóltsglaðar føroyingar. Menningin í føroyskum hondbólti hevur verið stór, og vit vilja fegin gera okkara til, at karmarnir eru so góðir sum gjørligt, fyri bæði stór sum smá, sigur Gunnar Mohr, stjóri í P/f Poul Michelsen, ið er umboð hjá Faxe Kondi í Føroyum.
Gunn Ellefsen, forkvinna í HSF, fegnast um longdu stuðulsavtaluna.
– Virksemið hjá HSF er økt nógv seinastu fáu árini, bæði í heimligu kappingini og í landsliðshøpi, og tí krevst størri fígging og harvið fleiri stuðlar. Vit eru ógvuliga fegin um, at góða samstarvið við Faxe Kondi heldur fram, sigur Gunn Ellefsen, forkvinna í HSF.
Nýggja stuðulsavtalan er galdandi kappingarárini 2018/19 og 2019/20. Faxe Kondi hevur verið steypastuðul hjá hondbóltinum síðan 2015.


text:
Av øllum tí góða Várharra gav
ei nøkur gáva var betri
enn vatnið sum rennur frá fjalli í hav
bæði á sumri og vetri
til gagn fyri menniskju og fyri dýr
men ei fyri fólkið á Sandi býr.
Alt í Føroyum sum vakurt er og gott
kemur ikki við í henda tátt.
Tí illa tey vatnrør teir hava røkt
teir stavnar ið bygdini stýra.
Teir neyðars menn, ið hava sett seg ov høgt,
nú blóta og svørja so dýra:
“Ei fæst ein vatnsopi nakran dag
nei, her má koma eitt annað lag.”
Nú eiga vit skjótt ikki meira tol
nú brunnar í bønum teir gera
og skjótt verður bygdin tey beru hol
men ov lítið vatn tó man vera.
Eitt Sodoma verður Sands bygd tá
hoyr bert, hvat ið Ísakur segði frá.
Ja, vatnið tað klára eg helt meg til
tað best er, tá eg var tystur
men nú fer ei longur at bera til
tann seinasti dropin er mistur
og tí má eg nú brúka sprutt og katt
-ja, sanniliga nú er illa statt.
Mítt býtta beist at eg fekk mær kúgv
av tosta hon sáran man belja
ein Carlsberg hon drekkur við góðari trúgv
men mjólkina kann eg ei selja.
Og ryssan í øðini spelar avstað
tá hon fær ein hálvpott av sama slag.
Eg døgurða kóki í akvavitt
í súpan eg koyri genever
til rugbreyð eg helst brúki lampuspritt
men øll míni sprittkort tað krevur
í cognac eg seti mínar klássur á blot
í sodavatn tvái eg mítt gamla kot.
Ja tøkk havi Vilhelm og Kattrup og Fick
og Carlsberg, Charles og hinir
tøkk fyri hvønn kassa – hvønn tostadrykk
tit royndust sum trúgvastu vinir
men sóknarstýrið fái skamm og last
tí teir krevja skatt áðrenn kassin fæst.